(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΒ΄

Τρίτη, 20 Φεβρουαρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας του Βουλευτή κ. Φ. Φόρτωμα, σελ.
3. Αναφορά στις κινητοποιήσεις των αγροτών, σελ.
4. Επί διαδικαστικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ
1. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ναυτιλίας και Νησιωτικής Πολιτικής: «Κύρωση των τροποποιήσεων, που υιοθετήθηκαν την 8η Δεκεμβρίου 2021 από τη Συνέλευση του Διεθνούς Ναυτιλιακού Οργανισμού (ΔΝΟ) στη Διεθνή Σύμβαση "Περί Διεθνούς Ναυτιλιακού Οργανισμού", που υπογράφηκε στη Γενεύη την 6η Μαρτίου 1948, όπως αυτή τροποποιήθηκε μεταγενέστερα και ισχύει»., σελ.

ΠΡΟΕΔΡΕΥΩΝ

ΜΠΟΥΡΑΣ Α., σελ.

ΟΜΙΛΗΤΕΣ

Α. Αναφορά στις κινητοποιήσεις των αγροτών:
 ΓΡΑΜΜΕΝΟΣ Β. , σελ.
 ΔΕΛΒΕΡΟΥΔΗΣ Κ. , σελ.
 ΔΗΜΗΤΡΟΚΑΛΛΗΣ Ι. , σελ.
 ΚΑΖΑΜΙΑΣ Α. , σελ.
 ΚΑΤΣΩΤΗΣ Χ. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΟΒΕΡΔΟΣ Ι. , σελ.
 ΠΑΠΠΑΣ Ι. , σελ.
 ΡΑΠΤΗ Ζ. , σελ.
 ΧΗΤΑΣ Κ. , σελ.

Β. Επί διαδικαστικού θέματος:
 ΓΡΑΜΜΕΝΟΣ Β. , σελ.
 ΚΑΛΑΜΑΤΙΑΝΟΣ Δ. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΜΑΝΤΖΟΣ Δ. , σελ.
 ΜΠΟΥΡΑΣ Α. , σελ.
 ΧΗΤΑΣ Κ. , σελ.

Γ. Επί του σχεδίου νόμου του Υπουργείου Ναυτιλίας και Νησιωτικής Πολιτικής:
 ΑΥΛΩΝΙΤΗΣ Α. , σελ.
 ΓΡΑΜΜΕΝΟΣ Β. , σελ.
 ΔΕΛΒΕΡΟΥΔΗΣ Κ. , σελ.
 ΔΗΜΗΤΡΟΚΑΛΛΗΣ Ι. , σελ.
 ΚΑΖΑΜΙΑΣ Α. , σελ.
 ΚΑΤΣΩΤΗΣ Χ. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΟΒΕΡΔΟΣ Ι. , σελ.
 ΜΑΝΤΖΟΣ Δ. , σελ.
 ΜΙΧΑΗΛΙΔΗΣ Σ. , σελ.
 ΠΑΠΠΑΣ Ι. , σελ.
 ΠΕΡΚΑ Θ. , σελ.
 ΡΑΠΤΗ Ζ. , σελ.
 ΣΤΥΛΙΑΝΙΔΗΣ Χ. , σελ.
 ΧΗΤΑΣ Κ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΒ΄

Τρίτη 20 Φεβρουαρίου 2024

Αθήνα, σήμερα στις 20 Φεβρουαρίου 2024, ημέρα Τρίτη και ώρα 15.10΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, καλό απόγευμα. Αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Ναυτιλίας και Νησιωτικής Πολιτικής: «Κύρωση των τροποποιήσεων, που υιοθετήθηκαν την 8η Δεκεμβρίου 2021 από τη Συνέλευση του Διεθνούς Ναυτιλιακού Οργανισμού (ΔΝΟ) στη Διεθνή Σύμβαση “Περί Διεθνούς Ναυτιλιακού Οργανισμού”, που υπογράφηκε στη Γενεύη την 6η Μαρτίου 1948, όπως αυτή τροποποιήθηκε μεταγενέστερα και ισχύει».

Το νομοσχέδιο ψηφίστηκε στη Διαρκή Επιτροπή κατά πλειοψηφία. Σε αυτό το σημείο να πω πώς εκφράστηκαν τα κόμματα στη Διαρκή Επιτροπή: Νέα Δημοκρατία «υπέρ», ΣΥΡΙΖΑ - Προοδευτική Συμμαχία «επιφύλαξη», ΠΑΣΟΚ - Κίνημα Αλλαγής «επιφύλαξη», Κομμουνιστικό Κόμμα Ελλάδας «κατά», Ελληνική Λύση «επιφύλαξη», Νέα Αριστερά «επιφύλαξη», Σπαρτιάτες «επιφύλαξη», Νίκη «επιφύλαξη», Πλεύση Ελευθερίας «επιφύλαξη».

Το νομοσχέδιο εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κύρωσης της συμφωνίας για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής Ομάδος. Η ψηφοφορία θα γίνει μετά το τέλος της συζήτησης.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα συνεφώνησε.

Τον λόγο θέλετε όσοι εκφράζετε επιφύλαξη, διότι θέλετε να τοποθετηθείτε και εδώ.

Ξεκινάω με τη σειρά και δίνω τον λόγο για πέντε λεπτά στον εισηγητή εκ μέρους της Κοινοβουλευτικής Ομάδας του ΣΥΡΙΖΑ - Προοδευτική Συμμαχία, τον κ. Αλέξανδρο - Χρήστο Αυλωνίτη.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Ευχαριστώ, κύριε Πρόεδρε.

Κυρώνουμε, λοιπόν, σήμερα αυτή τη σύμβαση, σύμφωνα με το άρθρο 28 του Συντάγματος. Οι λόγοι, φυσικά, της τροποποίησης συσχετίζονται με την αύξηση των κρατών-μελών που γίνονται μέλη του Διεθνούς Ναυτιλιακού Οργανισμού.

Θα πω, όπως είπα και στην επιτροπή, ότι ο ναυτιλιακός αυτός οργανισμός είναι ένας διακυβερνητικός οργανισμός. Παρακολούθησε μια κοινή πορεία με τον Οργανισμό Ηνωμένων Εθνών. Ουσιαστικά ήταν και αυτό ένα επακόλουθο του Β΄ Παγκοσμίου Πολέμου και ανάγκη δημιουργίας ενός τέτοιου οργανισμού.

Είναι, λοιπόν, ιδιαίτερα σημαντικό που η χώρα μας συμμετέχει στον Διεθνή Ναυτιλιακό Οργανισμό στην κατηγορία «Α» για δύο χρόνια, 2024-2026, και θα πρέπει σε αυτόν τον χρόνο να φέρουμε όσο γίνεται περισσότερα ζητήματα στον οργανισμό αυτό, έτσι ώστε να συγκλίνουμε με το ευρωπαϊκό και διεθνές κεκτημένο στο δίκαιο της θάλασσας.

Η χώρα μας, λοιπόν, πρωτοπόρος στη ναυτιλία, έχει υποχρέωση να πρωτοστατήσει σε όλους τους τομείς που δραστηριοποιείται ο Διεθνής Ναυτιλιακός Οργανισμός. Κυρίως, όμως, θα πρέπει να επικεντρωθούμε σε τρία-τέσσερα ζητήματα που θέλω να αναφέρω, αν μου φτάσει ο χρόνος.

Στην αποτροπή της θαλάσσιας ρύπανσης που προκαλεί ο ανθρώπινος παράγοντας από αυτές τις ναυτιλιακές δραστηριότητες και να θυμίσω, όπως και στην επιτροπή είπα, ότι όσον αφορά τη ρύπανση από τις εκπομπές αερίων του θερμοκηπίου η ναυτιλία είναι υπεύθυνη για το 3% των εκπομπών του πλανήτη, ενώ στον τομέα των μεταφορών στην Ευρώπη το 13,5% των εκπομπών αερίων του θερμοκηπίου προέρχεται από τις θαλάσσιες μεταφορές.

Κατά συνέπεια, λοιπόν, ο Διεθνής Ναυτιλιακός Οργανισμός έχει στόχο τη μείωση των εκπομπών αερίων του θερμοκηπίου και, ουσιαστικά, μας έχει βάλει ορισμένες υποχρεώσεις, στις οποίες πρέπει να πειθαρχήσουμε για την ανάγκη που έχει επισημανθεί παντού, σε όλο τον κόσμο, για την κλιματική κρίση στο πλαίσιο της Ευρωπαϊκής Πράσινης Συμφωνίας, η οποία είναι μία νέα αναπτυξιακή στρατηγική της Ευρώπης.

Θα θυμίσω και πάλι ότι ο κανονισμός αυτός της Ευρωπαϊκής Ένωσης μας υποχρεώνει πλέον στα λιμάνια μας να παρέχουμε από ξηράς ηλεκτροδότηση για τα πλοία έως το 2030. Έτσι δεν θα μειωθεί μάλλον μόνο το αποτύπωμα άνθρακα των θαλασσίων μεταφορών, αλλά θα μειωθεί σημαντικά και η τοπική ατμοσφαιρική ρύπανση στις λιμενικές περιοχές.

Χαιρετίζουμε, επίσης -και θέλω να το σημειώσω ιδιαίτερα αυτό- την ίδρυση Ναυτιλιακού Κέντρου Μείωσης Εκπομπών Ρύπων στην Αθήνα και αναμένουμε και τις σχετικές ενέργειες του Υπουργείου.

Θέλω να επιμείνω λίγο στον τομέα της ασφάλειας των πλοίων στη διεθνή ναυσιπλοΐα. Εδώ πλέον έχει δημιουργηθεί μια ιδιότυπη κατάσταση από τον Οκτώβριο του 2023 με τους αντάρτες Χούθι. Γίναμε μάρτυρες αυτές τις μέρες δύο συγκεκριμένων γεγονότων, τα οποία ουσιαστικά ενέπλεξαν και την Ελλάδα. Αναφέρομαι, φυσικά, στα δύο διά πυραύλου χτυπήματα. Στο φορτηγό πλοίο υπό ελληνική σημαία που σημειώθηκε τη Δευτέρα στον Κόλπο του Άντεν, ευτυχώς χωρίς κανένα ιδιαίτερο πρόβλημα.

Όμως, θα πρέπει να πούμε ότι οι Χούθι έπληξαν ένα πλοίο, το οποίο και βύθισαν, το πλοίο «RUBYMAR», δεν ξέρω αν το προφέρω σωστά. Το πλοίο χτυπήθηκε και ουσιαστικά μετά βίας σώθηκαν οι επιβάτες του. Αντιλαμβάνεστε, λοιπόν, ότι βρισκόμαστε σε μία εμπόλεμη κατάσταση εκεί και δημιουργεί οπωσδήποτε ανησυχίες το γεγονός ότι η «ΥΔΡΑ» οσονούπω αποπλέει και ουσιαστικά θα αναλάβει ενεργό πρωτοβουλία σε αυτή την επιχείρηση. Η επιχείρηση να σας θυμίσω ότι λέγεται επιχείρηση «Ασπίδες».

Άρα εδώ θα πρέπει να θυμίσω για μία ακόμα φορά ότι εμείς τονίζουμε την ειρηνική και διπλωματική επίλυση, με τη χώρα μας να πρωτοστατεί σε διπλωματικό ειρηνευτικό ρόλο, αποδεικνύοντας τη στιβαρότητά της. Θα πρέπει, ίσως, να ζητήσουμε και την αναγκαία συνδρομή του Διεθνούς Ναυτιλιακού Οργανισμού, προκειμένου να ασκήσει πιέσεις προς το Ισραήλ για παύση του πολέμου και των συνεχών βομβαρδισμών της Γάζας.

Τελειώνοντας, θα προσπαθήσω να μην ξεπεράσω τον χρόνο μου, θέλω να αναφερθώ στον τομέα της ασφάλειας των ανθρώπων στους διεθνείς θαλάσσιους δρόμους. Αποτελεί αντικείμενο της Επιτροπής Ναυτικής Ασφάλειας του Διεθνούς Ναυτιλιακού Οργανισμού και είναι πλέον σημαντικό τεχνικό σώμα του οργανισμού, που έχει αποστολή να προβαίνει σε έρευνες ναυτικού ατυχήματος για τη διάσωση φορτίου και ανθρώπων. Δυστυχώς, όμως, σήμερα οι νέες συνθήκες που έχουν διαμορφωθεί στη Μεσόγειο από τις μεταναστευτικές ροές και έχουν ρυθμιστεί με κοινές συμφωνίες από τα κράτη-μέλη, όπως παραδείγματος χάριν με τη Σύμβαση του Αμβούργου, έχουν θεσμικά κενά που ο Διεθνής Ναυτιλιακός Οργανισμός πρέπει να επεξεργαστεί, με στόχο τη σωτηρία τόσων απελπισμένων ανθρώπων που αναζητούν μια καλύτερη μοίρα, με κάθε κόστος.

Θέλω να αναφέρω κάποια στατιστικά στοιχεία, τα οποία είναι ιδιαιτέρως σημαντικά. Έχουμε πάνω από χίλιους διακόσιους ανθρώπους που πνίγηκαν από την αρχή του χρόνου και πάνω από τρεις χιλιάδες οκτακόσιους νεκρούς το 2022. Έχουμε, επίσης, το πρωτοφανές πολύνεκρο ναυάγιο με εξακόσιους πενήντα πνιγμένους στην Πύλο. Αντιλαμβάνεστε, λοιπόν, ότι έχουμε σοβαρότατες ευθύνες, σοβαρότατες υποχρεώσεις απέναντι στον διεθνή αυτό οργανισμό.

Τέλος, θα πρέπει πολύ λίγο να θίξω τον τομέα της εργασιακής ασφάλειας και εκπαίδευσης, που αποτελεί τον ακρογωνιαίο λίθο της ναυτιλίας μας. Να αναφέρουμε ότι το ανθρώπινο δυναμικό πρέπει να έχει υψηλό επίπεδο κατάρτισης και εκπαίδευσης και αξιοπρεπείς συνθήκες εργασίας. Λείπουν χιλιάδες Έλληνες εργαζόμενοι από τη ναυτιλία μας. Λείπει η αναγκαία ναυτική εκπαίδευση, ενώ θεωρώ και ότι πρέπει να είναι η πρώτη προτεραιότητα του Υπουργείου σας, κύριε Υπουργέ.

Και χαίρομαι ιδιαίτερα που το έχετε στο πρόγραμμα του Υπουργείου σας. Θα έχετε βάλει σε περίοπτη θέση το θέμα της εκπαίδευσης και, φυσικά, περιμένουμε να το κάνετε αυτό, έτσι ώστε να μην υπάρχει τόσο μεγάλη, τεράστια, έλλειψη προσωπικού και μάλιστα εκπαιδευμένου προσωπικού στη ναυτιλία μας. Είναι το ζητούμενο και εκεί, ουσιαστικά, θα φανεί η απόδοσή σας στο Υπουργείο Ναυτιλίας.

Πρέπει να εγγυηθούμε με υψηλό αίσθημα ευθύνης την προστασία του θαλασσίου περιβάλλοντος και την αποτροπή της ρύπανσης, καθώς και την ασφάλεια των πλοίων και των ανθρώπων σε όλους τους θαλάσσιους ναυτικούς δρόμους στην Ελλάδα και διεθνώς.

Θα τελειώσω με κάτι πάρα πολύ σημαντικό και εκτός χειρογράφου. Θα τελειώσω με τα ζητήματα που αφορούν στη νησιωτική πολιτική. Τη νησιωτική πολιτική, τα νησιά μας, που παίζουν λόγω θέσεως και σημαντικό εθνικό ρόλο, τα έχουμε παρατήσει στη μοίρα τους.

Είναι απόλυτη υποχρέωσή μας, εμείς που ασχολούμαστε με τη ναυτιλία και τη νησιωτική πολιτική, να δώσουμε ιδιαίτερη έμφαση σε αυτόν τον τομέα της πολιτικής μας.

Και αυτό είναι, επίσης, μια υποχρέωσή σας, κύριε Υπουργέ.

Φυσικά, με αυτά τα λίγα λόγια θα πρέπει να τονίσω ιδιαιτέρως ότι συμμετέχουμε σε αυτή την ψήφιση του νομοσχεδίου, που γίνεται για τυπικούς και όχι τόσο ουσιαστικούς λόγους, και θα το υπερψηφίσουμε.

Σας ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον κ. Αυλωνίτη.

Τον λόγο τώρα έχει ο ειδικός αγορητής από το ΠΑΣΟΚ - Κίνημα Αλλαγής, ο κ. Σταύρος Μιχαηλίδης.

**ΣΤΑΥΡΟΣ ΜΙΧΑΗΛΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, καμμιά φορά η τύχη παίζει και κάποια παιγνίδια. Πριν λίγα χρόνια είχα την τιμή να υπηρετώ σε αυτόν τον διεθνή οργανισμό, τον Διεθνή Ναυτιλιακό Οργανισμό, και σήμερα πάλι έχω την τιμή από το κόμμα μου, το ΠΑΣΟΚ, να εισηγηθώ τη θέση μας αναφορικά με τις τροποποιήσεις που έχουμε σήμερα για να κυρωθούν και που έχουν σχέση με την ιδρυτική σύμβαση του Διεθνούς Ναυτιλιακού Οργανισμού.

Απάδει να πω ότι η Ελλάδα βρίσκεται στην πρώτη θέση της διεθνούς ναυτιλιακής κοινότητας. Είναι από χρόνια και συνεχώς εκλεγμένη στην κατηγορία «Α» του Διεθνούς Ναυτιλιακού Οργανισμού, ο οποίος διοικείται μέχρι σήμερα στο συμβούλιό του από σαράντα μέλη. Θα πω παρακάτω πώς τροποποιείται.

Είμαστε, λοιπόν, στην κατηγορία «Α», την κατηγορία η οποία έχει μέγιστο ενδιαφέρον αναφορικά με την πλοιοκτησία, με το τονάζ, με τις μεταφορές.

Θα τοποθετηθώ λίγο διαφορετικά από ότι ο συνάδελφος του ΣΥΡΙΖΑ, ο οποίος παρουσίασε κάπως τα πράγματα με μελανά χρώματα για το θέμα της ασφάλειας σήμερα πως είναι, για να πω το εξής. Η ίδρυση αυτού του οργανισμού έγινε ουσιαστικά αμέσως μετά τον Β΄ Παγκόσμιο Πόλεμο. Και γιατί αμέσως μετά τον Β΄ Παγκόσμιο Πόλεμο; Διότι η διεθνής ναυτιλία και ιδιαίτερα, η ελληνική ναυτιλία πλήρωσε πολύ μεγάλο φόρο αίματος, μεγάλες θυσίες στον βωμό της ελευθερίας.

Γι’ αυτό, λοιπόν, και η διεθνής κοινότητα έστερξε, αμέσως μετά το πέρας αυτής της παγκόσμιας δοκιμασίας, να προβληματιστεί πώς και με ποιον τρόπο μπορεί να προχωρήσει στα θέματα της ασφάλειας των θαλάσσιων μεταφορών -εδώ πρέπει να θυμίσουμε ότι περίπου το 90% του παγκόσμιου εμπορίου διενεργείται διά θαλάσσης- να λάβει μέτρα για την ασφάλεια των ανθρώπων στη θάλασσα, για την προστασία του θαλάσσιου περιβάλλοντος. Τα τελευταία χρόνια έχουμε δει και τις υποχρεώσεις και για τον αέρα όσον αφορά στη συμμετοχή της ναυτιλίας και στη μείωση των ρύπων.

Μπορώ να σας διαβεβαιώσω ότι το παρελθόν, ακόμα και το κοντύτερο παρελθόν, σε σχέση με το σήμερα δεν έχει καμμία, μα καμμία, σχέση αναφορικά με την ασφάλεια.

Βεβαίως, όμως, εγώ θα προσθέσω ότι καθήκον και της πολιτείας μας, κύριε Υπουργέ, είναι το εξής. Ναι μεν πάντα, ως χώρα, γρήγορα προσαρμοζόμαστε στους διεθνείς νόμους που προάγουν όλα αυτά τα οποία είπα και τα δικαιώματα των ανθρώπων και όλα αυτά τα πράγματα, αλλά τα χαλάμε καμμιά φορά στην ποιότητα και στην ουσία.

Για παράδειγμα, το μόνο αρνητικό που θα ήθελα να πω στη συζήτηση που γίνεται τώρα για τη κύρωση της σύμβασης είναι ότι πριν τρία χρόνια ψηφίστηκε στην 32η, αν θυμάμαι καλά, Σύνοδο της Γενικής Συνέλευσης του Διεθνούς Ναυτιλιακού Οργανισμού. Ως παγκόσμια πρώτη ναυτιλιακή δύναμη, νομίζω ότι αργήσαμε λίγο να το φέρουμε.

Δυο λόγια στο τι αλλάζει, για να μην καταχρώμαι και του χρόνου. Πρώτα-πρώτα, αυξάνεται -και καλώς αυξάνεται, αφού και οι χώρες που εισέρχονται στον Διεθνή Ναυτιλιακό Οργανισμό όλο και αυξάνονται- και το συμβούλιο από σαράντα μέλη στα πενήντα δυο, από δύο μέλη στις δύο πρώτες κατηγορίες και οκτώ μέλη στην τρίτη κατηγορία. Ήταν δέκα-δέκα-είκοσι. Τώρα πάει δώδεκα-δώδεκα-είκοσι οκτώ. Αυξάνεται η θητεία του συμβουλίου από δύο χρόνια, από μία σύνοδο της συνέλευσης σε δύο συνελεύσεις. Αυξάνεται, βεβαίως και ο αριθμός για την απαρτία, όταν έχουν συμβούλιο και δίνονται άλλες τρεις γλώσσες στις επίσημες γλώσσες του Διεθνούς Ναυτιλιακού Οργανισμού. Δηλαδή, από αγγλικά, γαλλικά και ισπανικά, προστίθενται και τα αραβικά, τα κινεζικά και τα ρωσικά.

Οι μέχρι τώρα χώρες νομίζω ότι είναι είκοσι δύο. Εμείς νομίζω ότι θα είμαστε η εικοστή τρίτη που κυρώνει και τίθεται σε ισχύ η σύμβαση, όταν από τις εκατόν πενήντα επτά κυρώσουν οι εκατόν δεκαεπτά την εν λόγω σύμβαση.

Εμείς, ως ΠΑΣΟΚ, έχουμε σταθεί πάντα, κυρίες και κύριοι συνάδελφοι, στο πλευρό και της ελληνικής ναυτιλίας, στο πλευρό όλων των παραγόντων που έχουν καταφέρει να φτάσουμε σε αυτό το επίπεδο και στην πλοιοκτησία και στους κανονισμούς που προάγουν ό,τι είπα πιο μπροστά και βεβαίως, τον μεγάλο και κύριο παράγοντα που συνέβαλε καθοριστικά για να φτάσουμε μέχρι εδώ, τους Έλληνες ναυτικούς μας.

Κύριε Πρόεδρε, κύριε Υπουργέ, το ΠΑΣΟΚ - Κίνημα Αλλαγής υπερψηφίζει. Αλίμονο αν δεν το έκανε! Πιστεύουμε στην εμπορική ναυτιλία, πιστεύουμε στους ανθρώπους της και θα στηρίξουμε την κύρωση των τροποποιήσεων.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον κ. Μιχαηλίδη.

Τον λόγο τώρα έχει ο ειδικός αγορητής του Κομμουνιστικού Κόμματος Ελλάδας, ο κ. Χρήστος Κατσώτης.

**ΧΡΗΣΤΟΣ ΚΑΤΣΩΤΗΣ:** Κύριε Πρόεδρε, ζητώ την ανοχή σας από την αρχή.

Επιτρέψτε μου, κύριε Πρόεδρε, κατ’ αρχάς, να εκφράσουμε την αμέριστη στήριξη του ΚΚΕ στον δίκαιο και ζωτικό αγώνα των αγροτών, να χαιρετίσουμε τους χιλιάδες αγρότες που βρίσκονται στα μπλόκα του αγώνα σε όλη την Ελλάδα, όλους αυτούς που βρίσκονται καθ’ οδόν με τρακτέρ, λεωφορεία και άλλα μέσα και τη μεγαλειώδη διαδήλωση το απόγευμα στο Σύνταγμα.

Εδώ χτυπά σήμερα η καρδιά της αγωνιζόμενης αγροτιάς. Είναι ένας αγώνας δίκαιος. Παλεύουν για την επιβίωσή τους, για να συνεχίσουν να παράγουν και να ζουν στον τόπο τους.

Η ικανοποίηση των αιτημάτων τους για μείωση του κόστους παραγωγής, φτηνό ρεύμα και πετρέλαιο, αποζημίωση από τον ΕΛΓΑ στο 100% των καταστροφών, ενάντια στις περικοπές των επιδοτήσεων της ΚΑΠ είναι ζήτημα ζωής και θανάτου γι’ αυτούς και τις οικογένειές τους.

Καλούμε και από αυτό το Βήμα τον εργατικό λαϊκό κόσμο της Αττικής το απόγευμα να βρίσκεται στους δρόμους της Αθήνας μαζί με τους αγρότες. Να συμβάλουμε όλοι για να είναι το αποτέλεσμα αυτού του αγώνα νικηφόρο. Γιατί ο αγώνας τους για φτηνά και ποιοτικά προϊόντα αφορά όλους τους εργαζόμενους και τον λαό.

Οι αγρότες παράγουν με δυσβάστακτο κόστος και τα προϊόντα τους φτάνουν στην αγορά σε πολλαπλάσιες τιμές. Η πολιτική που τσακίζει τους βιοπαλαιστές αγρότες είναι η ίδια που συνθλίβει τους εργαζόμενους και τα λαϊκά στρώματα. Είναι η πολιτική που ξύνει τον πάτο του βαρελιού, όταν πρόκειται για τις διεκδικήσεις των εργαζομένων για να βρίσκονται πάντα στον αφρό τα θέλω και οι ανάγκες του κεφαλαίου με παχυλές επιδοτήσεις-φοροαπαλλαγές.

Θυμίζουμε ότι όλοι σας έχετε νομοθετήσει την εθελοντική φορολόγηση των εφοπλιστών, που για τον διεθνή τους οργανισμό συζητούμε σήμερα, αλλά και σωρεία διευκολύνσεων και προνομίων στο μεγάλο κεφάλαιο. Με οδηγίες της Ευρωπαϊκής Ένωσης που ψηφίζουν όλα τα κόμματα ανοίγει ο δρόμος στη δεκαεξάωρη εργασία, όπως με τις αναθεωρήσεις της ΚΑΠ που ψηφίζουν στο Ευρωκοινοβούλιο η Νέα Δημοκρατία, ο ΣΥΡΙΖΑ, το ΠΑΣΟΚ και οι άλλοι. Έτσι δίνεται χαριστική βολή σε χιλιάδες αγροτικά νοικοκυριά.

Ο αγώνας των αγροτών αφορά όλον τον λαό, γιατί η ελπίδα και η προοπτική βρίσκεται στη συμμαχία των εργαζομένων με τα λαϊκά στρώματα του χωριού και της πάλης, στην πάλη ενάντια στον κοινό αντίπαλο, στα μονοπώλια και στο κράτος τους, σε σύγκρουση με την πολιτική του κέρδους που στηρίζουν η Κυβέρνηση, η Ευρωπαϊκή Ένωση και όλα τα αστικά κόμματα.

Σε αυτόν τον δρόμο διαμορφώνονται οι προϋποθέσεις για πραγματική ανατροπή αυτής της πολιτικής και ριζικές αλλαγές προς όφελος της μεγάλης λαϊκής πλειοψηφίας, για να απαλλαγούν οι αγρότες οριστικά από το βάσανο της επιβίωσης στην κόψη του ξυραφιού και να εξασφαλίζεται ταυτόχρονα η παραγωγή φτηνών και ποιοτικών προϊόντων για όλον τον λαό.

Η συνέχεια θα δοθεί με την πανελλαδική απεργία στις 28 Φλεβάρη, ημέρα του εγκλήματος των Τεμπών, που σήμερα η κυβερνητική πλειοψηφία, μετά τη σημαντική προσπάθεια να συγκαλυφθούν οι αιτίες και οι υπεύθυνοι για το έγκλημα των Τεμπών, αποφάσισε την εσπευσμένη ολοκλήρωση της αρμόδιας επιτροπής. Τα ερωτήματα και τα κενά είναι σοβαρά και πολλά. Ο λαός δεν θα επιτρέψει τη συγκάλυψη. Η απεργία είναι απάντηση και για τη στάση της Κυβέρνησης και των άλλων μηχανισμών απέναντι σε μια πολιτική που για το κέρδος κάνει τα μεγαλύτερα εγκλήματα.

Ερχόμαστε στο νομοσχέδιο που αφορά τις τροποποιήσεις, όπως ειπώθηκε στη συνέλευση του Διεθνούς Ναυτιλιακού Οργανισμού στη Διεθνή Σύμβαση «περί Διεθνούς Ναυτιλιακού Οργανισμού». Τι θέλω να σημειώσουμε; Μπορεί να πει κάποιος, όπως ειπώθηκε εδώ, ότι πρόκειται για τυπικές, δευτερεύουσες αλλαγές που αφορούν σε κατανομή αξιωμάτων και άλλα. Όμως εμείς θα τοποθετηθούμε όσο γίνεται επί της ουσίας για τον χαρακτήρα του Διεθνούς Ναυτιλιακού Οργανισμού και την πολιτική που χαράζει σε αυτό το κεντρικό ζήτημα.

Σημειώνουμε ότι πρόκειται για οργανισμό που ελέγχεται από το εφοπλιστικό κεφάλαιο, τα συμφέροντα του οποίου εκπροσωπούν τα συγκεκριμένα κράτη και αστικές κυβερνήσεις των κρατών-μελών, όπως είναι η Κυβέρνηση της Νέας Δημοκρατίας και οι άλλες κυβερνήσεις τα προηγούμενα χρόνια.

Κριτήριο της πολιτικής τους είναι η ανταγωνιστικότητα και η κερδοφορία των ναυτιλιακών εταιρειών σε βάρος των ναυτεργατών, των πληρωμάτων των πλοίων σε όλους τους τομείς, στην ασφάλεια των πλοίων και την προστασία της ανθρώπινης ζωής στη θάλασσα, σε ζητήματα που αφορούν τους μισθούς, τα εργασιακά δικαιώματα, τους όρους ζωής και δουλειάς, ζητήματα, επίσης, που αφορούν την προστασία του περιβάλλοντος φέρουν τη σφραγίδα βέβαια των εφοπλιστικών επιδιώξεων και συμφερόντων. Αυτό αφορά και τη λεγόμενη «πράσινη μετάβαση» και την «πράσινη ναυτιλία» που γίνεται εφαλτήριο κλιμάκωσης της επίθεσης κατά του δικαιώματος δουλειάς και των άλλων δικαιωμάτων των ναυτεργατών.

Επίσης, σημειώνουμε ότι μέσα στον Διεθνή Ναυτιλιακό Οργανισμό εξελίσσεται ένας πολύχρονος ανταγωνισμός στη βάση της αναμέτρησης για την επικράτηση μεγάλων μονοπωλιακών συμφερόντων που αποκτά γεωπολιτικές διαστάσεις ανάλογα με τις διεθνείς εξελίξεις, με τη συμμετοχή των αστικών κρατών στο πλαίσιο των ιμπεριαλιστικών συγκρούσεων. Η Ερυθρά Θάλασσα είναι χαρακτηριστικό παράδειγμα.

Η Κυβέρνηση της Νέας Δημοκρατίας, με τη συναίνεση του ΣΥΡΙΖΑ και του ΠΑΣΟΚ, στέλνει ελληνική φρεγάτα στον πόλεμο στην Ερυθρά Θάλασσα και το πλήρωμά της στο στόμα του λύκου για τη στήριξη αμερικανοβρετανικής επιχείρησης «Φρουρός της ευημερίας» και αντίστοιχα «Ασπίδες της Ευρωπαϊκής Ένωσης», αναλαμβάνοντας μάλιστα τη διοίκησή της μέσω του Στρατηγείου της Λάρισας.

Πρόκειται για πολύ επικίνδυνη εξέλιξη που προσέθεσαν στην εμπλοκή στον πόλεμο της Ουκρανίας, στη στήριξη του κράτους-δολοφόνου του Ισραήλ, στη σφαγή του παλαιστινιακού λαού. Αυτή η εμπλοκή βάζει τη χώρα μας πιο βαθιά στη δίνη του πολέμου. Μετατρέπει τον ελληνικό λαό σε θύτη άλλων λαών και ταυτόχρονα σε στόχο αντιποίνων. Η αποστολή φρεγάτας στην Ερυθρά Θάλασσα, χιλιάδες μίλια μακριά από τα ελληνικά σύνορα, δεν αποσκοπεί στην προστασία της ασφάλειας και της ζωής των ναυτεργατών, οι οποίοι έχουν εκφράσει την κατηγορηματική τους αντίθεση σε ταξίδια σε εμπόλεμες ζώνες και αρνούνται να θυσιάσουν τη ζωή τους για τα συμφέροντα των εφοπλιστών.

Οι πυραυλικές επιθέσεις των ΗΠΑ, της Βρετανίας και των συμμάχων τους κατά της Υεμένης, του Ιράκ, της Συρίας και του Λιβάνου, οι απειλές των Αμερικανών για επίθεση στο έδαφος του Ιράν και η συνέχιση της γενοκτονίας του παλαιστινιακού λαού, ναρκοθετούν τη Μέση Ανατολή και πολλαπλασιάζουν τους κινδύνους για γενίκευση του πολέμου στην περιοχή.

Οι ισχυρισμοί της Κυβέρνησης συγκρούονται με την πραγματικότητα και δεν μπορούν να δικαιολογήσουν την αναγκαιότητα της συγκεκριμένης αποστολής για τη χώρα μας και τον ελληνικό λαό. Ο υψηλός βαθμός επικινδυνότητας καταδεικνύεται τόσο από τις δεκάδες δημόσιες διαμαρτυρίες στρατευμένων που υπηρετούν τη θητεία τους, όσο και από την πρόσφατη αύξηση των παραιτήσεων στελεχών του Πολεμικού Ναυτικού.

Το ΚΚΕ καταγγέλλει τη στάση της Κυβέρνησης της Νέας Δημοκρατίας και απαιτεί να μη σταλεί καμμία φρεγάτα στην Ερυθρά Θάλασσα, κανένας Έλληνας αξιωματικός, ναύτης ή στρατιώτης στις επιχειρήσεις των ΗΠΑ, του ΝΑΤΟ και της Ευρωπαϊκή Ένωσης. Να επιστρέψουν οι ελληνικές Ένοπλες Δυνάμεις από τις ευρωατλαντικές αποστολές.

Στο πεδίο αυτό οι τυμπανοκρουσίες για τους τίτλους που αποκτά το ελληνικό κράτος και η κάθε κυβέρνηση, η επανεκλογή στην πρώτη θέση στην κατηγορία «Α» του Διεθνούς Ναυτιλιακού Οργανισμού αφορά το εφοπλιστικό κεφάλαιο και όχι τους ναυτεργάτες, τους εργαζόμενους, τον λαό μας. Αυτοί στενάζουν επί όλων των κυβερνήσεων και σήμερα από την Κυβέρνηση της Νέας Δημοκρατίας, από τις συνέπειες της αντιλαϊκής πολιτικής που πλήττει μισθούς, συντάξεις, εργασιακά, κοινωνικά και ασφαλιστικά δικαιώματα, το δικαίωμα στη μόρφωση και στην υγεία που αντιμετωπίζονται ως εμπορεύματα, την υποβάθμιση της υγείας και της ασφάλειας στους χώρους δουλειάς, την καταστροφή του περιβάλλοντος.

Με αυτά πιστεύουμε ότι είναι αυτονόητο ότι καταψηφίζουμε την κύρωση αυτής της σύμβασης.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κ. Κατσώτη.

Τον λόγο τώρα έχει εκ μέρους της Κοινοβουλευτικής Ομάδας της Νέας Αριστεράς, η κ. Θεοπίστη Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ πολύ, κύριε Πρόεδρε.

Ευχαριστώ και τους συναδέλφους για τη σειρά μου, γιατί συγχρόνως είμαστε σε πολλές επιτροπές.

Σε ό,τι αφορά την κύρωση αποφάσεων του Παγκόσμιου Ναυτιλιακού Οργανισμού που θεσπίστηκε το 2021, είναι τροποποιήσεις που πραγματικά δεν θα μπορούσαμε να είμαστε αρνητικοί. Με αυτή την ευκαιρία, ωστόσο, θα ήθελα να κάνω μια αναφορά σε κάποια ζητήματα που αφορούν στη ναυτιλία για την οποία καθοριστική παράμετρος στα θέματα αυτά της ναυτιλίας είναι οι εργαζόμενοι, οι ναυτεργάτες όλων των βαθμίδων.

Το πλαίσιο συζήτησης πρέπει να είναι η αναζήτηση και η εφαρμογή εκείνων των όρων που θα τους διασφαλίζουν ένα σταθερό περιβάλλον εργασίας με αξιοπρεπείς αμοιβές, με υγεία και ασφάλεια.

Πρώτο σημαντικό θέμα είναι οι συνθέσεις των πλοίων, η επαρκής σύνθεση του πλοίου που διασφαλίζει την ασφάλεια του, την ασφάλεια των επιβατών και των εμπορευμάτων που αυτό μεταφέρει, άρα η εξέλιξη και το αποτέλεσμα μιας τέτοιας συζήτησης αφορά από ένα πολύ μεγαλύτερο κοινό από τους ναυτεργάτες και τις λαϊκές εταιρείες.

Και προκειμένου να έχει ένα νόημα αυτή η συζήτηση θα πρέπει να αντικατασταθεί ένα πλέγμα νόμων παλαιότερων και της τελευταίας πενταετίας που οδηγούν σε λάθος κατεύθυνση κατά τη γνώμη μας. Είναι οι νόμοι 4150/13 και 4714/22 που διευκολύνουν την κατάργηση των συλλογικών συμβάσεων εργασίας στην ποντοπόρο ναυτιλία και καταργούν στην πράξη την υποχρεωτική πρόσληψη Έλληνα πλοιάρχου, ανθυποπλοιάρχου και τρίτου μηχανικού.

Επίσης, να καταργηθεί ο ν.4770/2021 που ουσιαστικά πριμοδοτεί την εργοδοσία να παραβιάζει τη ναυτεργατική νομοθεσία, αναφορικά με την υπεραπασχόληση των ναυτικών. Να επικαιροποιηθεί το π.δ.177/1974, γιατί οι προβλεπόμενες σε αυτό συνθέσεις είναι σήμερα παρωχημένες, δεν καλύπτουν τα νεότερα πλοία μεγαλύτερων διαστάσεων και με διαφορετικά πρωτόκολλα επιβατών. Είναι ανάγκη να καθοριστούν, επίσης, οι οργανικές συνθέσεις στα ταχύπλοα σκάφη με τη διατήρηση όλων των ειδικοτήτων.

Είναι αναγκαία η ορθή και επαρκής λειτουργία του Γραφείου Ευρέσεως Ναυτικής Εργασίας, ώστε όλες οι προσλήψεις να γίνονται μέσω αυτού. Επιπλέον, να καλύπτει αποτελεσματικά όλα τα προβλήματα που συνδέονται με την πρόσληψη, ναυτολόγηση, απασχόληση και την απόλυση των ναυτικών. Αναφορικά με το επίδομα ανεργίας λόγω των ιδιαιτεροτήτων του κλάδου, να μειωθεί το προβλεπόμενο διάστημα εργασίας και να αυξηθεί το ποσό του επιδόματος.

Ναυτική εκπαίδευση: Ενδυνάμωση της ναυτικής εκπαίδευσης, κάλυψη των ελλείψεων εκπαιδευτικού προσωπικού, ένα πρόβλημα που χρονίζει. Προσλήψεις μόνιμων καθηγητών και αξιοπρεπείς μισθοί. Συμπερίληψη στα προγράμματα σπουδών και τεχνολογικών εξελίξεων που συντελούνται τα τελευταία χρόνια και των προκλήσεων - απαιτήσεων του σήμερα. Κι εδώ αναφερόμαστε στην απανθρακοποίηση, στην πράσινη μετάβαση της ναυτιλίας κ.λπ.. Ένταξη των αποφοίτων των ΑΕΝ στο επίπεδο 6.

Θα μείνω για λίγο στο θέμα το περιβαλλοντικό. Είναι γνωστό ότι οι θαλάσσιες μεταφορές συμβάλλουν σημαντικά στις εκπομπές των αερίων του θερμοκηπίου. Επομένως, προκειμένου να πετύχουμε τον στόχο του 50% μείωσης των εκπομπών μέχρι το 2030 και να έχουμε πλήρη απανθρακοποίηση έως το 2050, που υιοθετεί και ο Παγκόσμιος Οργανισμός ΙΜΟ, θα έπρεπε ήδη να έχουμε αναλάβει δράση, κατ’ αρχάς νομοθετική. Πώς, όμως;

Θα διηγηθώ ένα περιστατικό, ένα γεγονός. Πριν λίγα χρόνια, ένας ανεξάρτητος ευρωπαϊκός δημοσιογραφικός οργανισμός -από αυτούς που δεν έχουμε στη χώρα μας- πήρε συνέντευξη από τον Έλληνα Υπουργό Ναυτιλίας, με θέμα τους περιβαλλοντικούς όρους που θα θέσει η χώρα στους εφοπλιστές και τα καράβια τους. Ξέρετε, από αυτούς τους εφοπλιστές που εμπορεύονται το 52% του παγκόσμιου εμπορευόμενου ρωσικού καυσίμου εν μέσω εισβολής κ.λπ..

Ρώτησε, λοιπόν, ο δημοσιογράφος τον Υπουργό Ναυτιλίας, ποιον θα στείλει η Ελλάδα να την αντιπροσωπεύσει στον παγκόσμιο οργανισμό που θα συνέθετε τους κανονισμούς για τα καύσιμα και τους ρύπους των πλοίων των εφοπλιστών. Και απάντησε ο Υπουργός: Μα, τους ίδιους τους εφοπλιστές φυσικά. Και του απαντάει ο δημοσιογράφος: Μα καλά, θα στείλετε τους εφοπλιστές σας να αποφασίσουν πώς θα περιορίσουν τους ρύπους της ναυτιλίας τους; Και απαντάει ο Υπουργός: Φυσικά. Είναι άνθρωποι της αγοράς, αυτοί ξέρουν. Ποιον άλλον να στείλουμε; Οι άλλες χώρες είχαν στείλει ινστιτούτα, επιστήμονες κ.λπ..

Μη σας τα πολυλογώ, η συνέντευξη αυτή κλείνει με το γνωστό viral δίλεπτο βίντεο, όπου ο εκπρόσωπος των εφοπλιστών όταν τον ρωτάνε για τους περιβαλλοντικούς κανονισμούς και τους κανόνες της χώρας απαντάει, δεν θα την πω την λέξη: «Χ… την έχουμε και τη σημαία και τη χώρα και τον Πρωθυπουργό. Πάω και χ… πάνω του». Το ξέρουμε όλοι αυτό.

Δεν ξέρω κατά πόσο αυτό το περιστατικό επηρέασε την ελληνική Βουλή ή τον νομοθέτη, αλλά σε κανένα νομοσχέδιο δεν διάβασα ούτε μία κουβέντα για τους ρύπους των εφοπλιστών και των καραβιών τους. Φοβάμαι ότι το μηχανάκι του ντελιβερά, σύντομα θα κριθεί ότι μολύνει και θα πρέπει να αποσυρθεί. Για τα καράβια των εφοπλιστών, θα υπάρξει καμμία πρωτοβουλία;

Κλείνω, κύριε Πρόεδρε, με το γνωστό θέμα και την άποψη ότι η Ελλάδα θα πρέπει να είναι πυλώνας σταθερότητας και ειρήνης. Αντιθέτως, οι επιλογές της Κυβέρνησης βάζουν σε κίνδυνο την ασφάλεια της χώρας, αλλά και τις ζωές των ναυτικών μας. Αναφέρομαι στην εμπλοκή της χώρας μας στον πόλεμο στην Ερυθρά Θάλασσα, η οποία έχει εξελιχθεί σε επικίνδυνη θάλασσα από τότε που οι Χούθι ξεκίνησαν τις επιθέσεις τους στα τέλη Νοεμβρίου.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κυρία Πέρκα.

Ο κ. Γραμμένος θα μιλήσει στο τέλος, όπως ζήτησε.

Τον λόγο τώρα έχει εκ μέρους της Κοινοβουλευτικής Ομάδος της Πλεύσης Ελευθερίας ο κ. Αλέξανδρος Καζαμίας.

Και πρέπει να σας πω, επειδή το είπε και η κ. Πέρκα, ότι πάντα υπάρχει ευαισθησία από το Προεδρείο γενικότερα να γίνεται οποιαδήποτε εξυπηρέτηση προς τα μικρότερα σε κοινοβουλευτική δύναμη κόμματα, γιατί γνωρίζουμε όλοι πόσες είναι οι υποχρεώσεις. Διότι έχουν λίγους Βουλευτές και πρέπει να βρίσκονται παντού. Με την αιτιολογία αυτή, πάντα θα διευκολύνουμε και πιστεύω να συμφωνείτε όταν αλλάζουν κάποιες σειρές που το Προεδρείο κατανοεί.

Κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, ευχαριστώ για τη διευκόλυνση και εσάς και τους συναδέλφους Βουλευτές.

Θα ήθελα κατ’ αρχάς να εκφράσω την αμέριστη συμπαράστασή μας στις διαδηλώσεις και στις κινητοποιήσεις των αγροτών, οι οποίοι σήμερα θα βρίσκονται στην πλατεία Συντάγματος. Η Πλεύση Ελευθερίας θεωρεί ότι τα αιτήματά τους είναι δίκαια και τα υποστηρίζει από την πρώτη στιγμή. Αργότερα σήμερα θα πάμε και εμείς στην πλατεία για να τους εκφράσουμε την έμπρακτη συμπαράστασή μας και να συνομιλήσουμε μαζί τους. Θεωρούμε ότι η Κυβέρνηση πρέπει να τους ακούσει και να μπει σε έναν εποικοδομητικό διάλογο μαζί τους. Διότι αυτοί οι άνθρωποι αγωνίζονται όχι για να πετύχουν κάποια συντεχνιακά οφέλη, αλλά αγωνίζονται για την επιβίωσή τους μέσα σε πάρα πολύ δύσκολες συνθήκες.

Έρχομαι τώρα, κύριε Πρόεδρε, στο νομοσχέδιο που συζητάμε, που είναι η κύρωση μιας διεθνούς συμφωνίας. Στην πραγματικότητα, συζητάμε την κύρωση τροποποιήσεων στη Σύμβαση του Διεθνούς Ναυτιλιακού Οργανισμού, ο οποίος συστάθηκε υπό την αιγίδα του ΟΗΕ αμέσως μεταπολεμικά, το 1948, και στον οποίο προσχώρησε η χώρα μας με νόμο το 1949, εάν και η πραγματική προσχώρηση έγινε στη δεκαετία του ’50.

Οι τροποποιήσεις που έχουμε μπροστά μας αφορούν διαδικαστικά θέματα του οργανισμού. Θα πρέπει να πω, ωστόσο, ότι αυτές οφείλονται στο γεγονός ότι τα μέλη του οργανισμού αυξήθηκαν τελευταία και σήμερα o IMO -όπως είναι γνωστός- αριθμεί εκατόν εβδομήντα πέντε κράτη-μέλη και αυτό έχει επιπτώσεις στον τρόπο με τον οποίο λειτουργούν τα όργανά του.

Θα πρέπει, επίσης, να πω εισαγωγικά ότι παραδοσιακά οι στόχοι του Διεθνούς Ναυτιλιακού Οργανισμού ήταν να διευκολύνει το εμπόριο στις ανοιχτές θάλασσες, να άρει τα εμπόδια που υπάρχουν ιδίως στα μικρότερα και πιο αδύναμα κράτη στον τομέα του ναυτιλιακού εμπορίου και πιο πρόσφατα άρχισε να στρέφεται προς ζητήματα που αφορούν το περιβάλλον. Διότι, πράγματι, η εμπορική ναυτιλία έχει κάποια σημαντική ευθύνη στον τρόπο με τον οποίο οι θάλασσες, δυστυχώς, μολύνονται τις τελευταίες δεκαετίες.

Άρα οι στόχοι του οργανισμού στρέφονται προς τη σωστή κατεύθυνση. Βεβαίως, δεν έχουμε την ψευδαίσθηση ότι ο οργανισμός αυτός δεν εξυπηρετεί τα συμφέροντα των εφοπλιστικών εταιρειών. Γνωρίζουμε ότι αυτό συμβαίνει και η Πλεύση Ελευθερίας βρίσκεται αμέριστα και στο πλευρό των εργαζομένων στην εμπορική ναυτιλία. Ωστόσο, θεωρούμε ότι αυτά είναι ζητήματα τα οποία οι ελληνικές κυβερνήσεις θα πρέπει να αντιμετωπίσουν μέσα στο πλαίσιο του ίδιου του οργανισμού.

Η κύρωση που έχουμε μπροστά μας δεν αφορά την πολιτική της Ελλάδας μέσα στο πλαίσιο του οργανισμού, αλλά τέσσερις τροποποιήσεις στο καταστατικό του οργανισμού και αυτές αφορούν κυρίως διαδικαστικά θέματα. Η βασική λογική των τροποποιήσεων αυτών σχετίζεται με το γεγονός ότι τα μέλη του οργανισμού έχουν αυξηθεί, έχουν φτάσει στα εκατόν εβδομήντα πέντε και το κεντρικό εκτελεστικό όργανο του οργανισμού -το συμβούλιο, όπως είναι γνωστό- σήμερα έχει σαράντα μέλη, τα οποία κατατάσσονται σε τρεις κατηγορίες.

Δέκα μέλη ορίζονται ως τα μέλη με «μέγιστο ενδιαφέρον στην παροχή διεθνών θαλασσίων υπηρεσιών», είναι η κατηγορία «Α» και η Ελλάδα βρίσκεται φέτος σε αυτή την κατηγορία. Η δεύτερη ομάδα κρατών είναι άλλα δέκα μέλη, τα οποία εκλέγονται διότι έχουν «μέγιστο ενδιαφέρον στο διεθνές διά θαλάσσης μεταφερόμενο εμπόριο». Η τρίτη κατηγορία, που απαρτίζεται από είκοσι μέλη ως έχει ο οργανισμός σήμερα, αφορά κράτη τα οποία έχουν ειδικό ενδιαφέρον στις θαλάσσιες μεταφορές ή στη ναυσιπλοΐα. Σε αυτά, πρέπει να πω, ότι συγκαταλέγεται και η Κύπρος.

Η λογική της τροποποίησης του καταστατικού του οργανισμού σχετίζεται με τη διεύρυνση του αριθμού των μελών του συμβουλίου από σαράντα, που είναι σήμερα, σε πενήντα δύο. Και οι τρεις κατηγορίες προσαρμόζονται αναλόγως. Δηλαδή, τα δέκα μέλη της κατηγορίας «Α» θα γίνουν δώδεκα, τα δέκα μέλη της κατηγορίας «Β» θα γίνουν και αυτά δώδεκα και τα είκοσι μέλη της κατηγορίας «Γ», που έχουν ειδικό ενδιαφέρον, θα γίνουν τώρα είκοσι οκτώ. Καλωσορίζουμε αυτή τη διεύρυνση.

Επίσης, μια επίπτωση της διεύρυνσης αυτής είναι ότι η απαρτία στο συμβούλιο τώρα θα απαιτεί μεγαλύτερο αριθμό μελών. Θα είναι τα δύο τρίτα περίπου, το οποίο θεωρούμε ότι είναι ένα λογικό ποσοστό.

Τέλος, πρέπει να πω ότι το άρθρο 81 του κανονισμού του IMO, του Διεθνούς Ναυτιλιακού Οργανισμού, τροποποιείται με σκοπό να εντάξει άλλες τρεις μη ευρωπαϊκές γλώσσες, στις επίσημες γλώσσες του οργανισμού. Προς το παρόν, τρεις είναι οι επίσημες γλώσσες του οργανισμού: τα γαλλικά, τα αγγλικά και τα ισπανικά. Τώρα προστίθενται σε αυτές τις τρεις άλλες τρεις, που είναι τα κινέζικα, τα ρωσικά και τα αραβικά. Καλωσορίζω ιδιαίτερα την ένταξη των αραβικών, ως ομιλητής της αραβικής γλώσσας.

Θα πρέπει να πω ότι υποστηρίζουμε και αυτό το άρθρο, διότι στην πραγματικότητα διεθνοποιεί, όπως θα έπρεπε, τις γλώσσες του οργανισμού και τις βγάζει έξω από το παραδοσιακό ευρωκεντρικό πλαίσιο στο οποίο βρίσκονταν μέχρι τώρα.

Θα ήθελα να κλείσω λέγοντας ότι μας απασχολεί ιδιαίτερα η πρόσφατη εξέλιξη στο θαλάσσιο εμπόριο, ειδικά στην περιοχή της Ερυθράς θάλασσας και στον Κόλπο του Άντεν, όπου οι αντάρτες Χούθι, σε αντίδραση της ανθρωπιστικής καταστροφής, της γενοκτονίας -στην ουσία- που συντελείται αυτή τη στιγμή στη Γάζα, αρχίζουν να στοχεύουν, με μη επανδρωμένα αεροπλάνα, εμπορικά πλοία τα οποία περνούν στην Ερυθρά θάλασσα με σκοπό να μεταφέρουν εμπορεύματα στην Ευρώπη μέσω της Διώρυγας του Σουέζ.

Φυσικά, καταδικάζουμε αυτές τις πρακτικές, μαζί με την πρόσφατη απόφαση του ΟΗΕ πάνω στο θέμα αυτό.

Από την άλλη, όμως, είχα την ευκαιρία χθες, σε επίκαιρη ερώτηση προς τον Υπουργό Άμυνας -θα έχουμε και αργότερα σήμερα την ευκαιρία στο πλαίσιο μιας ενημέρωσης που θα μας κάνει ο Υπουργός Άμυνας να πούμε το ίδιο πράγμα- να πω ότι η Πλεύση Ελευθερίας θεωρεί επικίνδυνη και μη συμβάλλουσα στα εθνικά συμφέροντα την αποστολή στρατιωτικής ναυτικής δύναμης στην περιοχή, υπό την αιγίδα της Ελλάδας, και με επίκεντρο το Στρατηγείο της Λάρισας.

Επισημάναμε -το τονίζουμε ξανά και τώρα- ότι οι Ηνωμένες Πολιτείες βρίσκονται εκεί ήδη από τις 18 Δεκεμβρίου και ηγούνται της επιχείρησης «Prosperity Guardian», η οποία λαμβάνει χώρα εδώ και δύο μήνες στην περιοχή. Τα αποτελέσματά της είναι μάλλον αρνητικά. Δηλαδή, η διέλευση των εμπορικών πλοίων από τα στενά του Άντεν και του Μπαμπ ελ Μαντέμπ έχει μειωθεί κατακόρυφα από τότε που άρχισε η επιχείρηση, επειδή οι αντάρτες Χούθι θεωρούν ότι οι επιχειρήσεις αυτές κλιμακώνουν τη σύρραξη και κλιμακώνουν και εκείνοι από την πλευρά τους. Πρόκειται για έναν «αόρατο εχθρό». Και θεωρούμε ότι αυτές οι μέθοδοι δεν είναι αποτελεσματικές στο να προωθήσουν και να υποβοηθήσουν το διεθνές εμπόριο.

Θεωρούμε ότι η ελληνική Κυβέρνηση θα έπρεπε να είχε άλλη στάση στο παλαιστινιακό και αυτό θα της έδινε ενδεχομένως διαφορετικό κύρος, ώστε να προστατέψει μέσω διπλωματικών μέσων την ελεύθερη διέλευση των εμπορικών πλοίων της από την Ερυθρά Θάλασσα.

Κύριε Πρόεδρε, κλείνω λέγοντας ότι η Πλεύση Ελευθερίας θα υπερψηφίσει τις τέσσερις τροποποιήσεις στο καταστατικό του Διεθνούς Ναυτιλιακού Οργανισμού, γιατί θεωρεί ότι αυτές συμβάλλουν στην περαιτέρω διεύρυνσή του και στη συμπερίληψη νέων κρατών-μελών στα κεντρικά εκτελεστικά του όργανα.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κ. Καζαμία.

Τον λόγο τώρα έχει, εκ μέρους της Κοινοβουλευτικής Ομάδας του κόμματος Σπαρτιάτες, ο κ. Ιωάννης Δημητροκάλλης.

Ορίστε, κύριε Δημητροκάλλη. Έχετε τον λόγο.

**ΙΩΑΝΝΗΣ ΔΗΜΗΤΡΟΚΑΛΛΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πριν ξεκινήσω για το σχέδιο νόμου, θα ήθελα να τοποθετηθώ στα όσα είπε εχθές ο Πρωθυπουργός στον τηλεοπτικό σταθμό «STAR».

Ακρίβεια, αισχροκέρδεια, κόστος παραγωγής και στεγαστική κρίση είναι τα βασικά προβλήματα που αντιμετωπίζει όλη η ελληνική κοινωνία καθημερινά και η Κυβέρνησή σας, όχι μόνο τα αγνοεί, αλλά ειρωνεύεται και τους πολίτες που αντιδρούν. Περηφανεύεστε πως αυξήσατε τον κατώτατο μισθό, τη στιγμή που ο κατώτατος μισθός είναι μικρότερος από το ενοίκιο, το ενοίκιο είναι μικρότερο από τον λογαριασμό του ρεύματος, ο λογαριασμός του ρεύματος είναι μικρότερος από το μηνιαίο κόστος για το σουπερμάρκετ μιας μέσης ελληνικής οικογένειας.

Αισχροκέρδεια παντού: Από το χωράφι στο ράφι, αδικαιολόγητες αυξήσεις, χωρίς κανέναν έλεγχο. Και η απάντηση της Κυβέρνησης είναι πως βάζει πρόστιμα στις εταιρείες. Η ακρίβεια, όμως, παραμένει.

Έχετε αναρωτηθεί μήπως αυτά τα πρόστιμα είναι ελάχιστα μπροστά στα κέρδη της συνεχιζόμενης αισχροκέρδειας; Θα υπάρξει κάποιος έλεγχος προς αυτή την κατεύθυνση; Ποια είναι η νομοθετική απάντηση της Νέας Δημοκρατίας στην αισχροκέρδεια; Καμμία! Μόνο θεωρίες για μείωση των τιμών μέσω της ευαισθητοποίησης του καταναλωτή και επικοινωνία των καταναλωτών απευθείας με τους παραγωγούς. Και τι λέει στους καταναλωτές η Κυβέρνηση; Ότι «βρείτε μόνοι σας», με απλά λόγια. Έχετε αφήσει τους πολίτες έρμαια στα καρτέλ των τροφίμων και τους ειρωνεύεστε και από πάνω.

Οι αγρότες εδώ και εβδομάδες αντιδρούν και στους αγώνες τους συντάσσονται όλοι οι Έλληνες πολίτες. Και ενώ τόσες ημέρες λέγατε πως δεν υπάρχει αγροτικό μέτωπο και τους αγνοούσατε προκλητικά, τελικά πραγματοποιήσατε συνάντηση μαζί τους. Και σήμερα που τα τρακτέρ βρίσκονται έξω από τη Βουλή -όσα επιτρέψατε, εν πάση περιπτώσει, να περάσουν- δηλώνετε πως τους κάνατε και χάρη που τους αφήσατε να διαδηλώσουν στο κέντρο της πρωτεύουσας για τα δίκαια αιτήματά τους.

Οι Έλληνες αγρότες διαδηλώνουν ενάντια στην Κυβέρνησή σας, κύριοι της Νέας Δημοκρατίας, και οι αγροτικές διαδηλώσεις σε όλη την Ελλάδα δεν είναι ούτε εργαλείο ούτε μέτρο πίεσης της Κυβέρνησης προς τις Βρυξέλλες, όπως δήλωσε ο κ. Μητσοτάκης στη συνέντευξη που παραχώρησε στο «STAR». Οι αγροτικές διαδηλώσεις είναι εναντίον σας.

Για να περάσω στο σχέδιο νόμου, σήμερα έχουμε μπροστά μας την ψήφιση κάποιων τροποποιήσεων της διεθνούς σύμβασης περί του Διεθνούς Ναυτιλιακού Οργανισμού. Πρόκειται για μία διεθνή συνθήκη και συγκεκριμένα, διευθέτηση διαδικαστικών θεμάτων, οπότε και τα άρθρα προς ψήφιση δεν επιδέχονται κάποιας ιδιαίτερης κριτικής και εμείς θα τα υπερψηφίσουμε.

Οι κινήσεις, όμως, της χώρας μας εντός αυτού του οργανισμού έχουν προκαλέσει οργή ήδη από την περασμένη χρονιά. Όλοι θυμόμαστε πως η Ελλάδα σε ένα «αλισβερίσι» με την Τουρκία στήριξε την υποψηφιότητά της για τη γενική γραμματεία του συγκεκριμένου οργανισμού, στην προσπάθεια της Νέας Δημοκρατίας να θέλουν να τα βρουν με ένα αμετανόητο κράτος που καταλαβαίνει μόνο τη γλώσσα της ισχύς, «αδειάζοντας» ουσιαστικά την Κύπρο.

Πώς γίνεται, κύριοι, να υποστηρίζετε την υποψηφιότητα σε έναν τέτοιο οργανισμό σε ένα κράτος που δεν αναγνωρίζει διαχρονικά το δίκαιο της θάλασσας και παραβιάζει εδώ και δεκαετίες το Διεθνές Δίκαιο;

Βέβαια, δεν μπορούμε να περιμένουμε κάτι καλύτερο, όταν στην κρίσιμη θέση του Υπουργού Εξωτερικών διορίζονται άνθρωποι που σκύβουν το κεφάλι μπροστά στον Ερντογάν, όπως είδαμε πρόσφατα τις θλιβερές αυτές εικόνες με την επίσκεψη του Τούρκου Προέδρου στην Ελλάδα και με τον Υπουργό Γεραπετρίτη σε ρόλο υποτακτικού να προσκυνά τον «σουλτάνο» όταν μπήκε στο Μέγαρο.

Εμείς, για να τελειώσω, παραμένουμε πιστοί στον εθνικό άξονα Ελλάδας - Κύπρου και θα σταθούμε απέναντι στην Κυβέρνηση και το δήθεν καλό κλίμα που προσπαθεί να φτιάξει με τέτοιες κινήσεις με τη χώρα-«πειρατή», αφού αυτό που θέλετε ως Κυβέρνηση είναι τελικά να μας οδηγήσετε στις «Πρέσπες» του Αιγαίου.

Ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Τον λόγο τώρα έχει ο ειδικός αγορητής της Ελληνικής Λύσης, ο κ. Βασίλειος Γραμμένος.

Ορίστε, κύριε Γραμμένε. Έχετε τον λόγο.

**ΒΑΣΙΛΕΙΟΣ ΓΡΑΜΜΕΝΟΣ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα ξεκινήσουμε καλωσορίζοντας και χαιρετίζοντας τους φίλους μας αγρότες που βρίσκονται εκεί έξω στο Σύνταγμα.

Θέλουμε να πούμε ότι στεκόμαστε δίπλα τους έμπρακτα, με πράξεις και όχι με λόγια, γιατί αν γυρίσει κάποιος και δει τα έδρανα της Ελληνικής Λύσης θα διαπιστώσει ότι δεν υπάρχουν Βουλευτές. Οι Βουλευτές μας σύσσωμοι βρίσκονται εκεί έξω και στηρίζουν τον δίκαιο αγώνα τους και τους παροτρύνουν να συνεχίσουν μέχρι να δικαιωθούν.

Έρχομαι τώρα στην κύρωση.

Καλούμαστε σήμερα να συζητήσουμε στην Ολομέλεια και να ψηφίσουμε τη συγκεκριμένη κύρωση.

Ακούστε. Μερικούς μήνες πριν ο κ. Δένδιας επισκέφθηκε την Τουρκία με αφορμή τους φονικούς σεισμούς, κύριε Υπουργέ, που έπληξαν τη γείτονα χώρα, και συμφωνήθηκε μια ανταλλαγή υποστήριξης μεταξύ Ελλάδας και Τουρκίας.

Και τι κάνατε; Θα σας πω εγώ αμέσως. Κρίνατε σκόπιμο η χώρα μας να στηρίξει -παρά την αντίθεση των Κυπρίων αδελφών μας- και την Τουρκία για τη γενική γραμματεία του Διεθνούς Οργανισμού Ναυτιλίας.

Αλληλεγγύη και υποστήριξη στην Τουρκία, κύριε Υπουργέ, κύριοι της Κυβέρνησης;

Κύριοι της Κυβέρνησης, μπαίνουμε στη διαδικασία συζητήσεων με ποιους; Με την Τουρκία;

Μας ζητάτε να νομιμοποιήσουμε μέσω του IMO την Τουρκία που πραξικοπηματικά επιβάλλει εμπάργκο κατά των κυπριακών πλοίων και των κυπριακών λιμανιών κατά παράβαση του Διεθνούς και του πρωτογενούς Ευρωπαϊκού Δικαίου; Μας ζητάτε, δηλαδή, να νομιμοποιήσουμε την παραβίαση του Διεθνούς Δικαίου, ειδικά όταν ο στόχος της παρανομίας είναι οι αδερφοί μας Κύπριοι.

Μην επικαλείστε επομένως το Διεθνές Δίκαιο, κύριοι, γιατί είστε εσείς οι ίδιοι που, εν προκειμένω, το παραβιάζετε ανεχόμενοι την κατοχή της Κύπρου μας.

Στηρίζετε, λοιπόν, αυτούς που εισέβαλαν στην Κύπρο μας και ανακήρυξαν το ψευδοκράτος. Αυτούς που από το 1922 παραβιάζουν κατά κόρον και συστηματικά διεθνείς συνθήκες που οι ίδιοι οι Τούρκοι έχουν υπογράψει. Αυτούς που διεκδικούν σήμερα «γαλάζιες πατρίδες», διεκδικούν τη Θράκη και που έχουν καταργήσει το αυτοδιοίκητο σε Ίμβρο και Τένεδο και άλλα πολλά, που μακάρι να είχα χρόνο να τα αναδείξω.

Έτσι ασκείτε, κύριοι της Νέας Δημοκρατίας, εξωτερική πολιτική; Βάζοντας πλάτη στον Τούρκο και γυρνώντας την πλάτη στην αδερφή μας Κύπρο; Θέλετε να ακούσετε τις συνέπειες; Θα σας διαβάσω, κύριε Υπουργέ, ένα απόσπασμα από το άρθρο του καθηγητή Διεθνών Σχέσεων κ. Γιάννου Χαραλαμπίδη, αναρτημένο σε γνωστή ιστοσελίδα: «Η στάση της ελληνικής κυβέρνησης εγείρει σοβαρά ζητήματα πολιτικής ηθικής τάξης, καθώς και συντονισμού υπό την εξής έννοια: Πώς η Ελλάδα, που είναι εγγυήτρια δύναμη, στηρίζει τη συμμετοχή της Τουρκίας στον ΔΝΟ, όταν η Άγκυρα επιβάλλει ναυτιλιακό εμπάργκο σε βάρος της Κυπριακής Δημοκρατίας και όταν ένας από τους πυλώνες της πρωτοβουλίας του Προέδρου στην Ευρωπαϊκή Ένωση είναι η άρση του τουρκικού εμπάργκο επί των πλοίων και των αεροσκαφών της Κυπριακής Δημοκρατίας;». Και συμπληρώνει: «Πώς είναι δυνατόν η Ελλάδα να στηρίζει την Τουρκία σε έναν από τους θεσμούς των Ηνωμένων Εθνών όταν συνιστά κράτος-εισβολέα που κατέχει παράνομα έδαφος κράτους-μέλους των Ηνωμένων Εθνών και της Ευρωπαϊκής Ένωσης;».

Καταλάβατε τώρα, κύριοι, τι πάτε να κάνετε; Δημιουργείτε σοβαρό ζήτημα με την αδελφή μας Κύπρο, κύριε Υπουργέ.

Ξεκαθαρίζουμε ότι η Ελληνική Λύση απορρίπτει κάθε διάλογο με την Τουρκία. Τελεία και παύλα. Το ίδιο θα πρέπει να κάνει και η Κυβέρνηση, να απορρίψει κάθε διάλογο με μια χώρα που δεν ακολουθεί τη διεθνή νομιμότητα και παραβιάζει συστηματικά το Διεθνές Δίκαιο.

Με μεγάλη μας έκπληξη, λοιπόν, διαπιστώσαμε ότι και τα κόμματα της Αντιπολίτευσης είναι θετικά στη συγκεκριμένη κύρωση, όλα τα κόμματα της Αντιπολίτευσης, εκτός από το ΚΚΕ.

Τι είδους πατριώτες, λοιπόν, είναι αυτοί που ψηφίζουν κυρώσεις στις οποίες συμμετέχουν και οι Τούρκοι; Προφανώς, δεν έχουν αντιληφθεί ότι έτσι δεν ασκείται εξωτερική πολιτική. Γι’ αυτό και κινούνται σε λάθος κατευθύνσεις. Κανέναν τους δεν άκουσα να αναφέρεται στην Τουρκία ούτε εδώ ούτε στην επιτροπή. Μόνο εμείς το κάναμε και το ΚΚΕ, βέβαια.

Άκουσα και τον Υφυπουργό στην αρμόδια επιτροπή να επαίρεται ότι έχουμε δώσει μάχες μέσα από τους διεθνείς οργανισμούς στους οποίους συμμετέχει η χώρα μας.

Παρακαλώ, πείτε μας, κύριε Υπουργέ, πόσες και ποιες μάχες έδωσαν οι κυβερνήσεις από το 1974 και μετά για να στηρίξουν τους Κυπρίους; Καμμία. Τι κάνατε μέσω των διεθνών οργανισμών για να αποχωρήσει η Τουρκία από τα Κατεχόμενα;

Ακούστε τώρα ποια είναι η εξωτερική πολιτική που ασκεί η Κυβέρνησή σας τα τελευταία τέσσερα χρόνια: Εδώ και τέσσερα χρόνια είναι σε ισχύ το παράνομο τουρκολιβυκό σύμφωνο. Άγκυρα και Τρίπολη το ενεργοποίησαν και βάσει αυτού δομούν και προχωρούν σε συμφωνίες συνεργασίας. Η Τουρκία διευρύνει την επιρροή της στην Ανατολική Μεσόγειο με άνοιγμα προξενείου στη Βεγγάζη. Και τι σχεδιάζει, κύριε Υπουργέ; Συνεκμετάλλευση στο Αιγαίο. Γνωρίζετε ότι την ίδια ώρα που ψηφίζατε τον νόμο για τον γάμο των ομοφυλοφίλων εδώ μέσα και ζητωκραυγάζετε όλοι που τελικά πέρασε, ο Ερντογάν συναντούσε τον Σίσι στην Αίγυπτο. Και τι έκαναν; Συμφωνούσαν για κοινή ΑΟΖ μεταξύ Αιγύπτου και Τουρκίας. Μόνο ο Πρόεδρός μας, Κυριάκος Βελόπουλος, αναφέρθηκε σε αυτό το εθνικό έγκλημα την ημέρα εκείνη εδώ μέσα. Ουδείς άλλος.

Εμείς, λοιπόν, στην Ελληνική Λύση δεν θα δώσουμε καμία απολύτως ασυλία στη Νέα Δημοκρατία και στα εγκληματικά της λάθη. Γι’ αυτό θα καταψηφίσουμε το συγκεκριμένο νομοσχέδιο, τη συγκεκριμένη κύρωση.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον κ. Γραμμένο.

Τον λόγο τώρα έχει ο εισηγητής της Νέας Δημοκρατίας, ο κ. Ιωάννης - Μιχαήλ Λοβέρδος.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ πολύ, κύριε Πρόεδρε.

Σήμερα η συζήτηση αυτή γίνεται, κυρίες και κύριοι Βουλευτές, ενώ έξω από το κτήριο της Βουλής γίνεται ένα μεγάλο συλλαλητήριο αγροτών που διαμαρτύρονται για τα προβλήματα τα οποία έχουν. Εμείς εδώ στη Βουλή των Ελλήνων, τους καλοδεχόμαστε και ως Κυβέρνηση εμείς, κύριε Γραμμένε, κάνουμε πράξεις, δεν μένουμε στα λόγια, δεν πηγαίνουμε να τους καλοπιάσουμε. Εμείς δίνουμε λύσεις στα προβλήματά τους στο μέτρο των δυνατοτήτων μας, στο μέτρο των δυνατοτήτων του ελληνικού κράτους. Η Κυβέρνηση κάνει πράξη η Αντιπολίτευση λέει λόγια. Ποιος είναι πιο κοντά στους αγρότες θα το κρίνουν οι ίδιοι οι αγρότες με την ψήφο τους όποτε γίνουν ξανά εκλογές, σε τρεις μήνες από τώρα, στις ευρωεκλογές. Τους καλοδεχόμαστε, όμως, όλους τους αγρότες και τους θέλουμε κοντά μας γιατί αντίπαλός μας δεν είναι ούτε οι αγρότες ούτε κάποια επαγγελματική ομάδα αλλά μόνον τα προβλήματα της ελληνικής κοινωνίας και της χώρας μας.

Σήμερα συζητάμε ένα νομοσχέδιο το οποίο είναι μια καθαρά τυπική διαδικασία, δηλαδή πρέπει να εγκρίνουμε ή όχι τέσσερις, πέντε τροποποιήσεις που έχουν έρθει με την αλλαγή που έγινε το 2021 στη Συνέλευση του Διεθνούς Ναυτιλιακού Οργανισμού και οι οποίες αφορούν καθαρά τεχνικά θέματα για το πώς θα λαμβάνεται η πλειοψηφία. Αυξάνονται τα μέλη του συμβουλίου από σαράντα σε πενήντα δύο, αυξάνεται η θητεία των μελών του συμβουλίου από τα δύο έτη που ισχύει σήμερα στα τέσσερα έτη, επαναπροσδιορίζεται το ποσοστό που συνιστά απαρτία του συμβουλίου του Διεθνούς Ναυτιλιακού Οργανισμού από τα είκοσι έξι κράτη στα τριάντα τέσσερα και διασαφηνίζεται η ισότητα μεταξύ των διαφορετικών εκδοχών του διοικητικού συμβουλίου του Διεθνούς Ναυτιλιακού Οργανισμού. Αυτά είναι συν τις γλώσσες στις οποίες πολύ σωστά αναφέρθηκε ο φίλος μου, ο Αλέξανδρος Καζαμίας, μεταξύ των οποίων και η αραβική την οποία ομιλεί και καλά κάνει και την ομιλεί.

Σε όλα αυτά δεν νομίζω ότι υπάρχει κανείς που να διαφωνεί λογικά. Αυτό είναι το θέμα του νομοσχεδίου δεν είναι τίποτα άλλο. Όλα τα άλλα που ακούστηκαν την προηγούμενη ώρα δεν έχουν καμμία σχέση με το περιεχόμενο του νομοσχεδίου. Δεκτό και σεβαστό ότι ακούστηκαν πολλά και ενδιαφέροντα πράγματα.

Και εγώ θα συμφωνήσω ότι υπάρχει πρόβλημα με τους Χούθι στη ναυσιπλοΐα και εμείς θέλουμε να διασφαλίσουμε την ασφάλεια των πλόων όλων των σκαφών, και των ελληνικών και των ξένων, και γι’ αυτό ακριβώς η Ελλάδα όπως ξέρετε διά του Υπουργείου Άμυνας έχει ενεργό ρόλο σε αυτή την κατεύθυνση.

Και εγώ θέλω, όπως είπε προηγουμένως η αγαπητή κ. Πέρκα, να υπάρχει καλύτερη ναυτική εκπαίδευση, να υπάρχουν περισσότεροι Έλληνες ναυτικοί στα ελληνόκτητα πλοία. Ποιος δεν το θέλει; Μακάρι να πηγαίνουν και περισσότεροι Έλληνες στο Εμπορικό Ναυτικό, γιατί, δυστυχώς, σήμερα υπάρχει μια μείωση στη διάθεση πολλών νέων ανθρώπων να γίνουν ναυτικοί και αυτό είναι ένα πραγματικό γεγονός που εμένα προσωπικά με θλίβει.

Όλα αυτά τα οποία είπατε εγώ τα βρίσκω απόλυτα κατανοητά.

Είχατε και ενστάσεις, όπως ο εισηγητής των Σπαρτιατών και ο εισηγητής της Ελληνικής Λύσης, σε ό,τι αφορά τον ρόλο της Τουρκίας μέσα στον Διεθνή Ναυτιλιακό Οργανισμό και τη στάση της έναντι της Κύπρου. Κατά σύμπτωση ο αρμόδιος σήμερα Υπουργός Εμπορικής Ναυτιλίας, που είναι και παριστάμενος, είναι Κύπριος και μάλιστα δεν είναι απλώς Κύπριος, αλλά υπήρξε και κορυφαίο μέλος των κυβερνήσεων της Κυπριακής Δημοκρατίας. Εγώ προσωπικά δεν σας κρύβω ότι δεν έχω την αλαζονεία να πιστεύω ότι είμαι πιο κοντά στα συμφέροντα των Κυπρίων αδερφών μας και πιο κοντά στο κυπριακό ζήτημα απ’ ό,τι είναι ο Χρήστος ο Στυλιανίδης. Δεν νομίζω ότι εξυπηρετώ καλύτερα ως Ελλαδίτης τα κυπριακά συμφέροντα από ό,τι ο Χρήστος Στυλιανίδης. Συνεπώς, το να κουνάμε το δάχτυλο στον Στυλιανίδη για το κυπριακό ζήτημα και για την ανοχή της Ελλάδος έναντι της Τουρκίας είναι τουλάχιστον κατά τη γνώμη μου αστείο. Αυτό όμως θα σας το απαντήσει ο ίδιος όταν θα πάρει τον λόγο.

Θα ήθελα να επαναλάβω και κάτι άλλο. Δεν θέλω να καταχραστώ τον χρόνο και, όπως ξέρετε, εγώ μιλάω εκτός χειρογράφου και λέω πάντα αυτό το οποίο πιστεύω και πιστεύω ότι πρέπει να λέγεται για το καλό της πατρίδας μας, γιατί εμείς εδώ μέσα στο Κοινοβούλιο υπηρετούμε την πατρίδα και το κοινωνικό σύνολο, δεν υπηρετούμε κομματικά ή προσωπικά συμφέροντα.

Αυτό που λέω είναι ότι το νομοσχέδιο αυτό είναι απλό, είναι κατανοητό, χαίρομαι που ορισμένα κόμματα, όπως ο ΣΥΡΙΖΑ, το ΠΑΣΟΚ και η Πλεύση Ελευθερίας, το υπερψηφίζουν. Μακάρι να το υπερψήφιζαν όλα τα κόμματα. Διότι είναι σαφές, κυρίες και κύριοι Βουλευτές, ότι οι αλλαγές αυτές είναι επιβεβλημένες.

Η Ελλάδα ως η μεγαλύτερη ναυτιλιακή δύναμη στην Ευρώπη και μια από τις μεγαλύτερες, μαζί με τις Ηνωμένες Πολιτείες και την Κίνα, ναυτιλιακές δυνάμεις στον κόσμο έχουν χρέος να στηρίζουν αυτόν τον οργανισμό που έγινε για να ενισχύσει ακόμα περισσότερο την ασφάλεια της ναυσιπλοΐας σε ολόκληρο τον κόσμο.

Εμείς παίζουμε σημαντικό ρόλο στον Διεθνή Ναυτιλιακό Οργανισμό και ως από τις πρώτες χώρες που θα επικυρώσουν αυτές τις τροποποιήσεις για να μπορέσει να λειτουργήσει από το 2025 και μετά, η χώρα μας για μια ακόμη φορά σε αυτόν τον τομέα είναι πρωτοπόρος υπέρ των συμφερόντων της ελληνικής ναυτιλίας.

Και ναι, αγαπητέ κύριε Κατσώτη του ΚΚΕ, μπορεί εσείς να διαφωνείτε με τη ναυτιλία και με τους εφοπλιστές, δικαίωμά σας απόλυτα κατανοητό, εμείς θέλουμε και ελληνική ναυτιλία και ελληνόκτητη ναυτιλία και δεν είμαστε εναντίον ούτε των εφοπλιστών ούτε των βιομηχάνων, ενώ ταυτόχρονα φροντίζουμε και τα συμφέροντα και των εργαζομένων και στη βιομηχανία και στη ναυτιλία.

Να είστε καλά. Σας ευχαριστώ πολύ.

Κύριε Κατσώτη, να είστε καλά.

Καλό σας απόγευμα.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ. Τον λόγο τώρα ζήτησε και έχει ο Υπουργός Ναυτιλίας και Νησιωτικής Πολιτικής.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχω ζητήσει τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Έχουμε ζητήσει κι εμείς τον λόγο.

**ΔΗΜΗΤΡΙΟΣ ΜΑΝΤΖΟΣ:** Κι εμείς.

**ΠΡΟΕΔΡΕΥΩΝ (Αθανάσιος Μπούρας):** Μετά, μην ανησυχείτε.

Κύριε Υπουργέ, έχετε τον λόγο.

Ο κ. Χρήστος Στυλιανίδης, Υπουργός Ναυτιλίας και Νησιωτικής Πολιτικής, έχει τον λόγο.

**ΧΡΗΣΤΟΣ ΣΤΥΛΙΑΝΙΔΗΣ (Υπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Κύριοι συνάδελφοι, είναι το τρίτο Κοινοβούλιο που υπηρετώ και έχω μια αρχή, να μένω πάντα επί του θέματος. Γι’ αυτό δεν θα απαντήσω σε πολλές από τις δικές σας καταγγελίες, διαφορετικές απόψεις, γιατί έχω ισχυρή άποψη επ’ αυτού. Σέβομαι ότι ο καθένας θέλει να καταθέτει την άποψή του με ένα δικό του τρόπο. Επιτρέψτε μου να μην απαντήσω, πέραν του γεγονότος ότι πρέπει να μιλήσω για την κύρωση της σύμβασης για τον IMO.

Όμως οφείλω να απαντήσω ως Έλληνας της Κύπρου και μάλιστα με στοιχεία, γιατί έτσι έμαθα να απαντώ πάντα με στοιχεία και δίχως καμμία διάθεση αντιδικίας. Ήδη μου έδωσε την πάσα, που λέμε στο ποδόσφαιρο, και ο συνάδελφός μου κ. Λοβέρδος.

Πρώτο σημείο. Επειδή γράφτηκαν και ακούστηκαν πολλά ότι υπήρχε κυπριακή υποψηφιότητα σε ό,τι αφορά τη θέση του Γενικού Γραμματέα του IMO, επικαλούμαι τον Πρόεδρο της Κυπριακής Δημοκρατίας, τον κ. Χριστοδουλίδη, ο οποίος δήλωσε σαφώς ότι δεν υπήρξε ποτέ τέτοια πρόθεση εκ μέρους της Κύπρου και κατά την άποψή μου θα ήταν και λάθος γιατί θα ήταν μια οικτρή αποτυχία. Επίσης, ποτέ για τον χειρισμό που έκανε η ελληνική Κυβέρνηση στο πλαίσιο του IMO, δεν υπήρξε καμμία διαφωνία εκ μέρους της κυπριακής κυβέρνησης. Καμμία, μα καμμία.

Δεύτερο σημείο. Μιλάμε για μάχες του Ελληνισμού. Είχα την τύχη να είμαι Κυβερνητικός Εκπρόσωπος μια περίοδο -και νομίζω βοήθησα και εγώ- όταν ο Ελληνισμός έδωσε τη μεγαλύτερη μάχη της Κύπρου για να γίνει η ένταξη της Κύπρου στην Ευρωπαϊκή Ένωση. Αυτή ήταν η μάχη όλου του Ελληνισμού και επετεύχθη, γιατί υπήρξε η σύμπνοια και η απόλυτη αρμονία σε όλες τις τακτικές και στρατηγικές κινήσεις.

Και τρίτο σημείο και θα σταματήσω εδώ για να πάω στο κύριο θέμα. Εάν κάποιοι υπονοούν άλλου τύπου μάχες όπως τις μάχες που έδωσε η χούντα και χάθηκε η μισή Κύπρος εγώ είμαι εναντίον, γιατί μεγάλωσα στην Πράσινη Γραμμή και ξέρω τι σημαίνει οι μάχες να δίνονται απλώς και μόνο ως μάχες fake. Γιατί ο Ελληνισμός δεν έχει άλλα περιθώρια στην Κύπρο. Η μισή Κύπρος είναι ήδη «τουρκική». Ευχαριστώ πολύ.

Βρισκόμαστε όμως εδώ για να εκπληρώσουμε μια διεθνή υποχρέωση της χώρας. Η χώρα μας είναι από τα ιδρυτικά μέλη του οργανισμού και είναι σκόπιμο και απολύτως ορθό να είναι ανάμεσα στα πρώτα μέλη που προσχωρούν στην κύρωση αυτή. Ως τώρα το έχουν πράξει είκοσι τέσσερις χώρες και άλλες βρίσκονται στην ίδια φάση μαζί μας.

Πριν αναφερθούμε στην υιοθέτηση αυτής της αλλαγής μόνο δύο λόγια. Η Ελλάδα δεν είναι απλώς ναυτική χώρα. Για εμάς τους Έλληνες, η θάλασσα είναι ο φυσικός μας χώρος. Ο τομέας της ναυτιλίας είναι διαχρονικά από τους δυναμικότερους της εθνικής οικονομίας και συνεισφέρει μεγάλο ποσοστό στο ΑΕΠ. Αρκεί να πούμε ότι σήμερα η ελληνόκτητη ναυτιλία ελέγχει το 21% του παγκόσμιου στόλου και το 60% του ευρωπαϊκού.

Ο ελληνόκτητος εμπορικός στόλος κατατάσσεται πρώτος στον κόσμο με περισσότερα από πεντέμισι χιλιάδες πλοία και είναι η πρώτη δύναμη στην Ευρωπαϊκή Ένωση και από τις μεγαλύτερες στον κόσμο με προφανείς γεωπολιτικές προεκτάσεις.

Τα μεγέθη αυτά, λοιπόν, καθιστούν σαφές το ισχυρό ενδιαφέρον της Ελλάδας για την εύρυθμη λειτουργία του ΙΜΟ, γιατί ο ΙΜΟ είναι συνδεδεμένος με διεθνή πρότυπα και τυχόν παρεκκλίσεις από αυτά επηρεάζουν πρώτιστα τις ισχυρότερες δυνάμεις της ναυτιλίας που είναι η Ελλάδα.

Κύριε Πρόεδρε, εγώ συνήθως είμαι πολύ πειθαρχημένος, αλλά επειδή αναγκάστηκα να απαντήσω θέλω ακόμη δύο λεπτά.

**ΠΡΟΕΔΡΕΥΩΝ (Αθανάσιος Μπούρας):** Μην ανησυχείτε.

**ΧΡΗΣΤΟΣ ΣΤΥΛΙΑΝΙΔΗΣ (Υπουργός Ναυτιλίας και Νησιωτικής Πολιτικής):** Ανησυχώ γιατί δεν θέλω. Εγώ είμαι πάντα στα πέντε λεπτά και φεύγω.

Λοιπόν, είναι ένας από τους κύριους λόγους για τους οποίους παραμένουμε αταλάντευτα προσηλωμένοι στον ρόλο του ΙΜΟ, ο οποίος είναι ο ειδικός οργανισμός των Ηνωμένων Εθνών που διαθέτει την τεχνογνωσία και την εμπειρία για την εφαρμογή των διεθνών κανόνων στη ναυτιλία.

Αλλά στον ΙΜΟ έχουμε ακόμα έναν ειδικό ρόλο ως Ελλάδα, εξαιτίας του πρωταγωνιστικού μας ρόλου. Είμαστε η χώρα που θα είμαστε η γέφυρα και ο καταλύτης για αμεσότερη συνεργασία με την Ευρωπαϊκή Ένωση και τα άλλα κράτη-μέλη. Το κύρος μας αυτό είναι μια απάντηση και στα προηγούμενα εάν κέρδισε ή έχασε η Ελλάδα στον ΙΜΟ από τη στάση που τήρησε στο θέμα του director general. Πετύχαμε με μεθοδική δουλειά, συνεργασία -και εδώ είναι κάποιοι από τους πρωταγωνιστές, ήμασταν μαζί τρεις μέρες στο Λονδίνο, ο κ. Κοντορουχάς και άλλοι- και πάλι η Ελλάδα είναι πρώτη στην κατηγορία «Α». Αυτό ξέρετε τι σημαίνει διαπραγματευτικά και στην Ευρώπη και στον ΙΜΟ; Κάτι πάρα πολύ σημαντικό, για όποιον έχει αίσθηση τού πώς δουλεύουν οι διεθνείς οργανισμοί.

Βέβαια ο ρόλος του ΙΜΟ έχει ειδικά μεγαλύτερη βαρύτητα λόγω των μεγάλων προκλήσεων που έχουμε μπροστά μας. Τα είπατε όλα, τα είπατε ήδη και είναι πολύ σωστά το πώς θα πάμε στην πράσινη μετάβαση. Αυτό, όμως, τι προϋποθέτει; Προϋποθέτει στο πλαίσιο αυτό η Ελλάδα να επιδιώκει την πολυμερή συνεργασία και να πρωτοστατούμε σε κάθε εξέλιξη που αφορά αυτά για να διασφαλίσουμε τα εθνικά και ευρωπαϊκά μας συμφέροντα.

Σε ό,τι αφορά τις αλλαγές, δεν συνεπάγονται καμμία επιβάρυνση στον κρατικό προϋπολογισμό. Στο πρώτο άρθρο έχουμε τις αλλαγές σε συνολικά πέντε άρθρα της σύμβασης. Το πρώτο είναι η νέα σύνθεση του συμβουλίου, στην οποία πλέον ανέρχονται τα κράτη-μέλη σε πενήντα δύο από τα σαράντα, καθώς το όργανο εκλογής, η συνέλευση, λόγω της εισόδου νέων κρατών μελών, έχει διευρυνθεί αριθμητικά, αριθμός 16 της σύμβασης. Στη συνέχεια προβλέπεται πόσα από αυτά τα πενήντα δύο κράτη μέλη θα εκλέγονται από την κάθε κατηγορία, στην οποία κατατάσσονται γενικά οι χώρες, άρθρο 17.

Αλλαγή προβλέπεται επίσης για τη θητεία των μελών του συμβουλίου η οποία ανέρχεται σε τέσσερα έτη και παρέχεται δυνατότητα επανεκλογής που είναι σημαντικό για εμάς. Είχαμε διαπραγματευτική επιρροή σε αυτό το θέμα. Επαναπροσδιορίζεται επίσης το ποσοστό που συνιστά απαρτία του συμβουλίου, η οποία ανέρχεται σε τριάντα τέσσερα κράτη-μέλη και, τέλος, αποφασίζεται η ισότητα των διαφορετικών γλωσσικών εκδοχών του διοικητικού συμβουλίου, όπου προστίθενται ακόμα τρεις γλώσσες.

Με τις αλλαγές αυτές τι γίνεται; Αυξάνεται και βελτιώνεται η λειτουργία του ΙΜΟ, που μας ενδιαφέρει πολύ, αλλά περισσότερο από όλα εξασφαλίζεται η μεγαλύτερη αποδοχή των αποφάσεων του συμβουλίου που πρωτοστατούν.

Νομίζω ότι μέχρι τώρα η Εθνική Αντιπροσωπεία κατά βάση απέδειξε σύμπνοια, ομοφωνία και συναίνεση. Για εμένα αυτό είναι πολύ σημαντικό και το χαιρετίζω. Όσοι πιστεύουν ότι δεν πρέπει να υπερψηφίσουν αυτή την κύρωση, δικαίωμά τους, αλλά πιστεύω ότι βρίσκονται έξω από την αντίληψη το πώς μια χώρα λειτουργεί μέσα στους διεθνείς οργανισμούς.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Υπουργέ.

Τον λόγο τώρα ζήτησε και έχει η Πρόεδρος του κόμματος «Πλεύση Ελευθερίας» κ. Ζωή Κωνσταντοπούλου.

Ορίστε, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ πολύ. Να είστε καλά.

Συζητάμε νομοσχέδιο του Υπουργείου Ναυτιλίας για τη ναυτιλία, που είναι τόσο σημαντικό κομμάτι της ζωής της ελληνικής κοινωνίας, και μέσα στην Αίθουσα είμαστε δεκαπέντε Βουλευτές και η συζήτηση έχει προγραμματιστεί σε μία συγκυρία που είναι απαγορευτική για την πραγματική εμβάθυνση στα θέματα της ναυτιλίας, που φυσικά δεν είναι η κύρωση η οποία έρχεται στη Βουλή.

Η κύρωση αυτή εκκρεμεί από τις 8 Νοεμβρίου 2021, δηλαδή εδώ και δύο χρόνια και δυόμισι μήνες. Είναι μία διαδικαστική εκκρεμότητα, αλλά σε εμάς θα επιτρέψετε, ακόμα και επ’ αφορμή των διαδικαστικών εκκρεμοτήτων, να θέτουμε τα ουσιαστικά θέματα.

Είναι ουσιαστικό θέμα, κύριε Υπουργέ, ότι η ελληνική ναυτιλία και κυρίως, οι Έλληνες ναυτικοί δεν έχουν τύχει της προσοχής της πολιτείας, δεν έχουν τύχει της μέριμνας της πολιτείας και για τη φορολόγησή τους, που είναι εξουθενωτική και τους αναγκάζει πολλές φορές να δουλεύουν υπό ξένη σημαία και για την ασφάλισή τους, που είναι πολύπαθη. Γνωρίζετε όλες τις αμαρτίες που έχουν βαρύνει το ΝΑΤ και επιβαρύνει τους Έλληνες ναυτικούς, τους ανθρώπους που παραδοσιακά φέρνουν ψωμί στις οικογένειες από πάρα πολλές περιοχές της πατρίδας μας εδώ και δεκαετίες, τους ανθρώπους που θαλασσοδέρνονται και κάνουν, πραγματικά, το πιο δύσκολο επάγγελμα που υπάρχει, στερούμενοι ακόμα και πράγματα που δεν στερείται ένας κρατούμενος στις φυλακές. Στερούμενοι την επαφή με την οικογένειά τους, στερούμενοι ουσιαστικές προϋποθέσεις ελευθερίας.

Θα έπρεπε να είναι ουσιαστικότερη η μέριμνα της πολιτείας για τους Έλληνες ναυτικούς και τις Ελληνίδες ναυτικούς, γιατί έχουμε αρχίσει πια να έχουμε και έντονη συμμετοχή και των γυναικών σε πολλούς κλάδους της ναυτιλίας. Καλό είναι να υπάρξουν και οι αντίστοιχες πρόνοιες από πλευράς της πολιτείας.

Η προηγούμενη φορά που συζητήθηκε εδώ νομοσχέδιο του Υπουργείου Ναυτιλίας ήταν επί του προκατόχου σας, του κ. Βαρβιτσιώτη, ο οποίος με ιδιαίτερη οίηση τότε προήγαγε την ιδιωτικοποίηση των λιμανιών Θεσσαλονίκης και Ηγουμενίτσας, Καβάλας διαφήμιζε ήδη. Η απόφασή του να παραιτηθεί μετά από εκείνες τις προκλητικές δηλώσεις και η εν συνεχεία απόφασή του να αποχωρήσει από την πολιτική είναι κάτι που καταγράφεται στη διαδρομή αυτής της κοινοβουλευτικής περιόδου.

Εμείς πάντως, κύριε Υπουργέ, επειδή είμαστε και η Πλεύση Ελευθερίας, άρα έχουμε ευθεία αναφορά και στις θάλασσες και στους ωκεανούς και στους ναυτικούς και στους ανθρώπους της θάλασσας, θα επιμείνουμε να αναλάβετε πρωτοβουλίες ουσιαστικές για τη μέριμνα για τους ανθρώπους αυτούς.

Η κύρωση, την οποία φέρνετε, είναι διαδικαστική. Θα περίμενα, όμως -και το περιμένω και σας το θέτουμε από πλευράς της Πλεύσης Ελευθερίας- η πρώτη σε δύναμη χώρα στη ναυτιλία, σε ευρωπαϊκό και παγκόσμιο επίπεδο -με κάποιες κατά καιρούς διακυμάνσεις-, να έχει διεκδικήσει μεταξύ των γλωσσών του διεθνούς οργανισμού να είναι η ελληνική γλώσσα. Πρέπει να το προαγάγετε. Θα έπρεπε, επίσης, να έχει διεκδικήσει περισσότερα σε διεθνές επίπεδο για την ελληνική ναυτιλία.

Έρχομαι τώρα σε κάποια ζητήματα που εθίγησαν και δεν μπορώ να τα αφήσω, βεβαίως, αναπάντητα.

Κύριε Υπουργέ, υπήρξα η Πρόεδρος της Βουλής που μαζί με τον ομόλογό μου τότε Γιαννάκη Ομήρου αποφάσισα και τον προσκάλεσα στο άνοιγμα του Φακέλου της Κύπρου, που τηρείτο επτασφράγιστος εδώ στη Βουλή μέχρι το καλοκαίρι του 2015, όταν εγώ πήρα την απόφαση αυτή, χωρίς καν να υπάρχει ουσιαστική τέτοια πρόθεση της τότε κυβέρνησης που περί άλλα ετύρβαζε.

Η απόφαση ανοίγματος του Φακέλου κλείνει σχεδόν εννέα χρόνια πια και όμως, με κατάπληξη πληροφορούμαι ότι ακόμη δεν έχει ουσιαστικά δημοσιοποιηθεί το περιεχόμενό του, αλλά εκδίδεται τμηματικά και σε τόμους από τους εν συνεχεία Προέδρους της Βουλής, τον κ. Βούτση και τον κ. Τασούλα σήμερα. Δεν έχει δοθεί, όπως θα έπρεπε, στη διάθεση των πολιτών και στη διάθεση της ιστορίας, προκειμένου να αξιολογηθούν όλα αυτά τα οποία έχουν πληγώσει την πατρίδα μας και τη δική σας άλλη πατρίδα, όλα αυτά που έχουν στιγματίσει τη σύγχρονη ιστορία, όλα αυτά που ο ελληνικός λαός και οι Έλληνες πολίτες δικαιούνται να γνωρίζουν και κανένας δεν νομιμοποιείται να τα αποκρύπτει.

Ποιοι αγώνες της χούντας; Το είπατε σε μια διάθεση ειρωνείας, αλλά ας ειπωθεί: Η χούντα κατέρρευσε και εξαφανίστηκε, όταν έγινε η εισβολή και κατοχή στην Κύπρο, σαν να είχε εκπληρώσει τον σκοπό της. Ας ειπωθούν αυτά. Καταλαβαίνω ότι θίγονται και ξένες κυβερνήσεις, αλλά αυτά δεν μπορεί να τα παρασιωπούμε.

Όπως όταν μιλάμε για τα πενήντα χρόνια από την αποκατάσταση της δημοκρατίας στην Ελλάδα, δεν μπορεί να μη μιλούμε και εγώ το έκανα σήμερα -και ήμουν η μόνη που το έκανε- στη συζήτηση με την Πρόεδρο του Ευρωκοινοβουλίου, για το γεγονός ότι συμπληρώνονται πενήντα χρόνια κατοχής στην Κύπρο.

Είπατε, εν τη ρύμη του λόγου σας θεωρώ, αλλά πρέπει αυτό να ανακληθεί και να ανασκευάσει -είμαι βέβαιη ότι δεν το εννοούσατε, αλλά δεν μπορεί να μείνει έτσι- ότι η μισή Κύπρος είναι ήδη τουρκική. Αυτό…

**ΧΡΗΣΤΟΣ ΣΤΥΛΙΑΝΙΔΗΣ (Υπουργός Ναυτιλίας και Νησιωτικής Πολιτικής):** Σε εισαγωγικά, εννοούσα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το αντελήφθην. Οφείλω, όμως, να το υπογραμμίσω. Η Κύπρος είναι ανεξάρτητο κράτος. Η κατοχή είναι παράνομη και συνιστά διαρκές διεθνές έγκλημα και μάλιστα, έγκλημα κατά της ανθρωπότητας. Θα πρέπει και η Ευρωπαϊκή Ένωση, που κράτος-μέλος της είναι η Κύπρος, να αναλάβει πολύ αποτελεσματικότερη δράση για το τέλος της κατοχής, να μην πηγαίνει στο μυαλό κανενός ότι αυτή είναι μία συνθήκη παγιωμένη που δεν την αμφισβητούμε.

Κυρίες και κύριοι, είναι μια συζήτηση επικύρωσης τριών διαδικαστικών άρθρων, αλλά δεν μπορώ να μην αναφερθώ στη συνθήκη μέσα στην οποία γίνεται αυτή η συζήτηση.

Είναι συνθήκη μεγάλης αναστάτωσης, κινητοποίησης και ζωντανού αγώνα των αγροτών όλης της χώρας, που έχουν φτάσει στο Σύνταγμα αυτή τη στιγμή με τα τρακτέρ τους και άλλοι με λεωφορεία και ζητούν τα αυτονόητα, αυτά που είναι εγγυημένα στις περισσότερες, αν όχι σε όλες τις άλλες, χώρες-μέλη της Ευρωπαϊκής Ένωσης.

Είμαστε μαζί τους και είμαι προσωπικά μαζί τους. Η Πλεύση Ελευθερίας στηρίζει όλα τους τα αιτήματα και παρακινεί και προσκαλεί τον Πρωθυπουργό και την Κυβέρνηση να ικανοποιήσει τα αιτήματα αυτά, γιατί είναι αιτήματα επιβίωσης, αξιοπρέπειας προς χάριν ολόκληρης της κοινωνίας και προς χάριν του μέλλοντος.

Είμαστε με τους φοιτητές, οι οποίοι κινητοποιούνται σε όλη τη χώρα για να υπερασπιστούν αυτό που όλοι μας οφείλουμε να υπερασπιστούμε, το δημόσιο πανεπιστήμιο και τη συνταγματική επιταγή δημόσιας και δωρεάν εκπαίδευσης σε όλες τις βαθμίδες και αποκλειστικά δημόσιας και δωρεάν εκπαίδευσης στην τριτοβάθμια εκπαίδευση.

Και θα πρέπει να υπογραμμιστεί ότι οι φοιτητές δεν είναι εγκληματίες για να αντιμετωπίζονται ως κακοποιοί και να εξαπολύονται αστυνομικές δυνάμεις εναντίον τους.

Είμαστε με τους φοιτητές και θα τους υπερασπιστούμε. Δίνουν έναν αγώνα που ανήκει σε κάθε πολίτη, σύμφωνα και με το άρθρο 120 του Συντάγματος.

Και βεβαίως, τη σημερινή μέρα που επελέγη για να μπει στην Ολομέλεια αυτό το νομοσχέδιο, συντελέστηκε και μια ακόμη πράξη στη διαδικασία της συγκάλυψης του εγκλήματος των Τεμπών και της υπόθαλψης των υπαιτίων προσώπων, αφού με επίμονη στάση του κυβερνώντος κόμματος, «ολοκληρώθηκε» -εντός εισαγωγικών η λέξη- για την ακρίβεια, διακόπηκε βιαίως η διερεύνηση.

Η Πλεύση Ελευθερίας επέλεξε να παραμείνει στην επιτροπή και να δώσει τις μάχες, γιατί εμείς έτσι έχουμε μάθει. Έχουμε μάθει να δίνουμε τη μάχη μέχρι τέλους και όχι να αποχωρούμε, διευκολύνοντας εκείνους οι οποίοι συγκαλύπτουν, υποθάλπουν και συσκοτίζουν. Θα δώσουμε τη μάχη αυτή και βεβαίως, η μάχη αυτή δεν δίνεται μόνο στη Βουλή, αλλά δίνεται και στη δικαιοσύνη, προκειμένου να υπάρξει πραγματική απόδοση ευθυνών και λογοδοσία για τους υπαίτιους, οι οποίοι είναι σε τόσο δεινή θέση, ώστε επιστρατεύουν τόσο εξόφθαλμες μεθοδεύσεις για να αυτοπροστατευθούν και να αλληλοπροστατευθούν.

Την ίδια αυτή ώρα που μιλάμε, κύριε Υπουργέ, συζητιούνται στην Επιτροπή Δημόσιας Διοίκησης, Δημόσιας Τάξης και Δικαιοσύνης ένα πολυνομοσχέδιο εκατόν τριάντα επτά άρθρων -που ήρθε στη Βουλή στη μία παρά είκοσι τα ξημερώματα του περασμένου Σαββάτου και δρομολογείται για ψήφιση αύριο και μεθαύριο- και άλλο ένα πολυνομοσχέδιο, πάλι δεκάδων άρθρων, που πάλι μεσάνυχτα κατατέθηκε στη Βουλή και απεστάλη στους Βουλευτές στην Επιτροπή Οικονομικών Υποθέσεων και αφορά στη δημόσια περιουσία, τους αιγιαλούς και αυτά που αποτελούν κοινή μας κληρονομιά.

Έχουμε την πεποίθηση ότι σε μια δημοκρατία που λειτουργεί με διαφάνεια, με ισονομία, με ισότητα, με δικαιοσύνη και με σεβασμό στα δικαιώματα όλων των ανθρώπων, δεν μπορεί τέτοιες μεθοδεύσεις να επιβιώνουν για πολύ. Έχουμε την πεποίθηση ότι είναι υποχρέωσή μας -και αυτό θα κάνουμε- να αντιλέγουμε και να αντιτασσόμαστε σε αυτές τις μεθοδεύσεις.

Σήμερα, εδώ, από το Βήμα της Βουλής, σας λέμε ότι, όπως μας βρίσκετε να κατεβάζουμε εμείς τα δικά σας νομοσχέδια, που δεν τα στηρίζετε σύσσωμοι -και αυτό έγινε την προηγούμενη εβδομάδα, όταν η Πλεύση Ελευθερίας στήριξε το νομοσχέδιο που το κυβερνών κόμμα δεν στήριξε σύσσωμο- έτσι θα μας βρίσκετε απέναντι σε καθετί αρνητικό, σε καθετί αντιδημοκρατικό, σε καθετί επιζήμιο για τα δικαιώματα, για τη δημοκρατία, για τη δικαιοσύνη, για τη διαφάνεια, για την αξιοπρέπεια των αγροτών, για τη μάθηση και την πορεία στη ζωή των φοιτητών, για τη δικαιοσύνη υπέρ των θυμάτων των Τεμπών.

Σήμερα, σας λέμε ότι σας καλούμε -και επ’ ευκαιρία αυτού του νομοσχεδίου, μεταφέρετέ το, παρακαλώ και στον κύριο Πρωθυπουργό- να απόσχετε από τέτοιες διαδικασίες και τέτοιες μεθοδεύσεις, που τελικά αχρηστεύουν τη Βουλή- συζητάμε για τη ναυτιλία σε μια άδεια Βουλή- να εγκύψετε στα πραγματικά προβλήματα των ανθρώπων και των πολιτών και επιτέλους, να αναγνωρίσετε στο ελληνικό Κοινοβούλιο τη δημοκρατική λειτουργία που το Σύνταγμα, για λογαριασμό του ελληνικού λαού, του έχει απονείμει. Αυτό είναι η δημοκρατία σε αυτή τη δημοκρατία.

Η Πλεύση Ελευθερίας θα επιμείνει και σε λίγο, στο όνομα αυτής της δημοκρατίας, θα είμαστε κοντά και δίπλα στους αγρότες, που σας ζητούν τα αυτονόητα και πρέπει να τους τα δώσετε.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Επειδή από την Κοινοβουλευτική Ομάδα «Νίκη» δεν υπήρξε τοποθέτηση εκ μέρους ειδικού αγορητή, θα δώσω πρώτα τον λόγο στον Κοινοβουλευτικό Εκπρόσωπο της Κοινοβουλευτικής Ομάδας «Νίκη», τον κ. Κομνηνό Δελβερούδη.

**ΚΟΜΝΗΝΟΣ ΔΕΛΒΕΡΟΥΔΗΣ:** Ευχαριστώ πολύ, κύριε Πρόεδρε.

Η Νίκη συμπαρίσταται στον δίκαιο αγώνα των αγροτών και όλων όσων έχουν επαγγελματική σύνδεση με την πρωτογενή παραγωγή. Συγκεντρώθηκαν στην πλατεία Συντάγματος με τα τρακτέρ και τον εξοπλισμό τους, για να διεκδικήσουν και με αυτόν τον τρόπο αυτά που διεκδικούν. Θα σταθούμε στο πλευρό τους για όλα τα δίκαια αιτήματα που απευθύνουν προς την Κυβέρνηση.

Όσον αφορά στο θέμα που συζητείται εδώ, επειδή δεν μίλησε ο ειδικός αγορητής, η Νίκη θα υπερψηφίσει την κύρωση σχετικά με τις τροποποιήσεις που υιοθετήθηκαν την 8η Δεκεμβρίου 2021 από τη συνέλευση του Διεθνούς Ναυτιλιακού Οργανισμού, αυτή τη Διεθνή Σύμβαση περί Διεθνούς Ναυτιλιακού Οργανισμού, που υπογράφηκε στη Γενεύη την 6η Μαρτίου 1948, όπως αυτή τροποποιήθηκε μεταγενέστερα και ισχύει.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Κυρίες και κύριοι συνάδελφοι, ο Βουλευτής κ. Φίλιππος Φόρτωμας ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς η Βουλή ενέκρινε τη ζητηθείσα άδεια.

Τον λόγο ζήτησε και έχει ο Κοινοβουλευτικός Εκπρόσωπος της Ελληνικής Λύσης, ο κ. Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Κύριε Υπουργέ, έχετε τη δυνατότητα να παρέμβετε στα Πρακτικά και να διαγράψετε αυτό που είπατε. Και θα ήταν φρόνιμο να το κάνετε.

Ζήτησα από τους συνεργάτες μου να ακούσουν ξανά το βίντεο και είπατε ακριβώς αυτό το πράγμα, ότι ήδη, η μισή Κύπρος είναι τουρκική. Στον προφορικό λόγο δεν υπάρχουν εισαγωγικά ούτε βάλατε εισαγωγικά. Κάντε το…

**ΧΡΗΣΤΟΣ ΣΤΥΛΙΑΝΙΔΗΣ (Υπουργός Ναυτιλίας και Νησιωτικής Πολιτικής):** Ήταν σε εισαγωγικά…

**ΚΩΝΣΤΑΝΤΙΝΟΣ ΧΗΤΑΣ:** Έτσι είπατε, κύριε Υπουργέ!

**ΒΑΣΙΛΕΙΟΣ ΓΡΑΜΜΕΝΟΣ:** Έτσι είπατε, κύριε Υπουργέ!

**ΚΩΝΣΤΑΝΤΙΝΟΣ ΧΗΤΑΣ:** Είπατε ότι ήδη, η μισή Κύπρος είναι τουρκική και πραγματικά, μείναμε με το στόμα ανοιχτό.

Δεν θα ανατρέξω στο σχέδιο Ανάν, του οποίου ήσασταν ένθερμος υποστηρικτής και το οποίο καταψηφίστηκε με δύο δημοψηφίσματα από την ελληνοκυπριακή κοινότητα και το είχαν ψηφίσει οι Τουρκοκύπριοι. Δεν θα ανατρέξω στο παρελθόν. Θα τα αφήσω σκεπασμένα αυτά εκεί, στις στάχτες του παρελθόντος.

Όμως, νομίζω ότι έχετε τη δυνατότητα σήμερα, γιατί πολλές φορές στον προφορικό λόγο όλοι κάνουμε ατοπήματα ή λεκτικές υπερβολές ή αστοχίες, να διορθώσετε στα Πρακτικά αυτό που ειπώθηκε στη Βουλή των Ελλήνων, ότι ήδη, η μισή Κύπρος είναι τουρκική.

Όχι, είναι υπό κατοχή και δυστυχώς, δεν έχουμε κάνει τίποτε, ούτε κυρώσεις στην Τουρκία ούτε τίποτε.

Δείξαμε ιδιαίτερη ευαισθησία για μία χώρα που δεν είναι καν μέλος της Ευρωπαϊκής Ένωσης, της Ουκρανίας, με κυρώσεις κατά της Ρωσίας. Στείλαμε όπλα και δεν ζητήσαμε τίποτα από όλα αυτά που η Ευρώπη κινητοποιήθηκε για την Ουκρανία, για την Κύπρο μας, που είναι πενήντα χρόνια υπό κατοχή τουρκική. Πενήντα χρόνια! Καμμία κύρωση έναντι των Τούρκων. Ελπίζω όταν τελειώσω να το κάνετε, για να είμαστε όλοι καλά.

Σήμερα εδώ απ’ έξω οι αγρότες ήρθαν στην Αθήνα. Για τους αγρότες τους οποίους εμπράκτως, και όχι ανεβαίνοντας τα τρακτέρ ή με επικοινωνιακά σόου, η Ελληνική Λύση στηρίζει, είναι απαράβατος κανόνας η διεκδίκηση μέχρι τέλους των όσων ζητάνε.

Είναι, όμως, τραγικό, φίλοι αγρότες, να συζητάς με αυτόν που σε διέλυσε. Είναι τραγικό να συζητάς με τον «βιαστή» σου. Είναι τραγικό! Δεν συζητάς με αυτόν που σου λέει: «Δεν θέλω να σε βοηθήσω». Γιατί ουσιαστικά αυτό είπε ο κ. Μητσοτάκης ακόμα και στη χθεσινή του συνέντευξη. Δεν συζητάς με αυτούς!

Ο Πρωθυπουργός τι λέει; Ισχυρίζεται ότι δεν υπάρχει δημοσιονομικό κενό. Έτσι λέει: «Δεν μπορώ άλλο, ρε παιδιά. Τέλειωσα. Βάζω τα χέρια στις τσέπες και πιάνω ύφασμα». Δεν υπάρχει τίποτα, λέει, για τους αγρότες, όταν ο ίδιος ο Πρωθυπουργός παραδέχτηκε ότι ως χώρα, ως Ελλάδα, πληρώσαμε 6 δισεκατομμύρια ευρώ που έφαγαν οι ολιγάρχες που μετέφεραν φυσικό αέριο και πετρέλαιο από τη Ρωσία, λόγω πάλι του εμπάργκο που έχουμε επιβάλει και χρεώθηκε η χώρα με 6 δισεκατομμύρια ευρώ.

Φανταστείτε, φίλοι αγρότες, τα λεφτά αυτά -τα 3, όχι τα 6- που κλήθηκε η Ελλάδα να πληρώσει, να τα έδινε η ελληνική Κυβέρνηση -όποια και να είναι αυτή η Κυβέρνηση- στον αγροτικό τομέα, στην αλιεία, στην κτηνοτροφία και στους αγρότες μας. Φανταστείτε! Γιατί ο πρωτογενής τομέας είναι εθνικό στοίχημα, είναι εθνική υπόθεση και αφορά όλους μας. Άρα λεφτά υπήρχαν, απλά για ένα καπρίτσιο ξοδέψαμε 6 δισεκατομμύρια για να πάρουμε τα μέτρα αυτά.

Έφτασε στο σημείο, μάλιστα, φίλοι αγρότες, κυρίες και κύριοι συνάδελφοι, προκλητικά ο Πρωθυπουργός να πανηγυρίζει για τις αγροτικές κινητοποιήσεις και να λέει το εξής απίστευτο: «Καλό είναι που κάνουν κινητοποιήσεις οι αγρότες, για να έχω εγώ στην Ευρώπη ένα ατού διαπραγματευτικό ακόμη. Να τους πω ότι οι αγρότες φωνάζουν στην Ελλάδα. Βοηθήστε με».

Καλά, σοβαρά μιλάμε τώρα; Δηλαδή καπηλεύεται τους δίκαιους αγώνες των αγροτών και τους ειρωνεύεται κιόλας και τους λέει: «Καλά κάνετε για να πάω εγώ στην Ευρώπη και να πω ότι οι δικοί μου φωνάζουν. Δώστε μου κάτι». Αυτά είναι πραγματικά απίστευτα πράγματα! Αν είναι δυνατόν! Το ένα μέτωπο είναι οι αγρότες.

Μια άλλη άθλια εικόνα, που δεν μπορεί να μείνει ασχολίαστη -γιατί ρωτήθηκε γι’ αυτό ο Πρωθυπουργός χθες- είναι το κομμάτι της υγείας, η οποία είναι ανεκτίμητο αγαθό. Είναι ντροπή στον Υπουργό Υγείας, είναι ντροπή στην Κυβέρνηση της Νέας Δημοκρατίας που ανήρτησαν τιμοκατάλογο χειρουργικών επεμβάσεων από 300 ευρώ έως 2.000 ευρώ. Απίστευτα πράγματα συμβαίνουν. Είναι η μεγαλύτερη ντροπή, γιατί ο Έλληνας έχει πληρώσει γι’ αυτά, έχει πληρώσει για δωρεάν υγεία, έχει πληρώσει για δωρεάν παιδεία. Τα έχει πληρώσει αυτά. Αλλά στον βωμό του ιδιωτικού κέρδους των κολλητών, των φίλων, βγάλαμε μια νέα ταρίφα.

Και κλείνω. Όσο κι αν προσπαθείτε να αλλάξετε την ατζέντα, όσο κι αν τα φίλα προσκείμενα σε εσάς μέσα ενημέρωσης εκτελούν εντολές δικές σας, όσο και αν φέρετε άλλα θέματα στην επικαιρότητα, ένα είναι το σύνθημα: Δεν ξεχνάμε! Θα το πιείτε το ποτήρι μέχρι τις εκλογές όλο! Δεν ξεχνάμε το ντροπιαστικό νομοσχέδιο που φέρατε και ψηφίσατε για τον γάμο των ομοφυλόφιλων ζευγαριών. Δεν θα σας επιτρέψουμε να αλλάξετε την ατζέντα. Θα είμαστε κάθε μέρα να σας το θυμίζουμε.

Είναι τόσο μεγάλο ο πανικός του Πρωθυπουργού που δήλωσε χθες -ακούστε τι είπε-: «Χάρηκα επειδή δεν διχάστηκε η Κοινοβουλευτική Ομάδα της Νέας Δημοκρατίας για τον γάμο των ομοφυλοφίλων». Να θυμίσουμε, λοιπόν, του κ. Μητσοτάκη ότι πενήντα δύο Βουλευτές του, το ένα τρίτο της δύναμης της δύναμής του, τον άφησαν στα κρύα του λουτρού. Δεν είναι διχασμός αυτό, τριχασμός είναι! Ό,τι και να κάνετε, θα είμαστε εδώ. Να μην το ξεχάσει κανείς.

Κύριε Υπουργέ, έτσι από δημοσιογραφική διαστροφή περισσότερο και λιγότερο πολιτική, μπήκα και είδα για τον γάμο των ομοφυλοφίλων και την υιοθεσία. Η Κύπρος δεν επιτρέπει σε δύο άτομα του ιδίου φύλου να αναγνωρίζονται νομικά ως οι κοινοί γονείς ενός παιδιού. Μάλλον εμείς παραείμαστε μοντέρνοι στην Ελλάδα, κύριε Υπουργέ, και βάλαμε βόμβα στα θεμέλια της κοινωνίας μας.

Μέχρι τις εκλογές, όχι αυτές μόνο του Ιουνίου, αλλά και του 2027 και του 2030, θα είμαστε εδώ να θυμίζουμε τις εθνοκτόνες πολιτικές της Νέας Δημοκρατίας.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, θέλετε τον λόγο. Ορίστε.

**ΧΡΗΣΤΟΣ ΣΤΥΛΙΑΝΙΔΗΣ (Υπουργός Ναυτιλίας και Νησιωτικής Πολιτικής):** Για μία διατύπωση η οποία με ακριβώς τις ίδιες λέξεις έχει διατυπωθεί πολλές φορές στην κυπριακή Βουλή, ακόμα και από Προέδρους της Κυπριακής Δημοκρατίας, θεωρήθηκε από κάποιους συναδέλφους ότι, εν πάση περιπτώσει, εγώ παραχώρησα τη μισή Κύπρο στην Τουρκία. Προς Θεού! Είμαι ένας πολεμιστής της Κύπρου και όσοι με ξέρουν προσωπικά ξέρουν τους αγώνες μου για την πατρίδα μου την ιδιαίτερη.

Απλώς έχω ήδη πει στην κυρία Πρόεδρο της Πλεύσης Ελευθερίας ότι ήταν σε εισαγωγικά. Πιστεύω στα Πρακτικά να περάσει στα εισαγωγικά, για να τελειώσει αυτή η συζήτηση.

Αλλά μου κάνει εντύπωση. Όταν αντέκρουσα τα επιχειρήματα σε ό,τι αφορά τον χειρισμό της Κυβέρνησης για τον IMO, γιατί όλα αυτά παρακάμφθηκαν, ενώ ήταν ατράνταχτα γεγονότα; Γιατί η ουσία ήταν αυτή. Εν πάση περιπτώσει, θέλω να επαναλάβω ότι το πιο σημαντικό είναι ο ρόλος της Ελλάδας στο ΙΜΟ, ο πρωταγωνιστικός της ρόλος στη διεθνή ναυτιλία και οι κοινές μάχες του Ελληνισμού.

Για να επιβιώσει ο κυπριακός Ελληνισμός στην Κύπρο, πρέπει να δίνουμε μάχες συνετές, με συγκεκριμένο στόχο και με επίγνωση του συσχετισμού δυνάμεων πάντα. Γιατί με αυτό που έγινε το 1974 και το υπονόησα, εάν παρ’ ελπίδα κάποιοι πιστεύουν ότι θα αρνηθούν τη ρεαλιστική πραγματικότητα, τότε ο κυπριακός Ελληνισμός όχι απλώς κινδυνεύει, αλλά θα βρεθεί προ σκληρών διλημμάτων και δυστυχώς, ο Ελληνισμός, όπως έχει συμβεί και σε άλλες τέτοιες εθνικές τραγωδίες, θα υποστεί ακόμα μια εθνική τραγωδία. Και δεν ξεχνάμε ούτε τη Μικρασιατική Καταστροφή, ούτε το 1974.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Υπουργέ.

Τον λόγο τώρα έχει ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής κ. Δημήτριος Μάντζος.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Καταφέραμε ακόμα και αυτή τη διεθνή σύμβαση, η οποία πράγματι αφορά σε τυπικές μάλλον βελτιώσεις στη λειτουργία του ΙΜΟ, του Διεθνούς Ναυτιλιακού Οργανισμού, να τη μετατρέψουμε σε συζήτηση για τα μεγάλα θέματα εξωτερικής πολιτικής, τα οποία θα έπρεπε να ενώνουν και να εμπνέουν ομοψυχία και πάντως όχι να διχάζουν. Άλλωστε, έχει μία αξία ότι αυτές τις τροποποιήσεις της διεθνούς σύμβασης τις έχει ψηφίσει και η ίδια η Κυπριακή Δημοκρατία τον Ιούνιο του 2023, άρα επί του αντικειμένου δεν υπάρχει λόγος να υπάρχει φιλονικία και έρις.

Αυτό το οποίο έχει σημασία ασφαλώς, μιας και άνοιξε το θέμα, είναι να υπενθυμίσουμε ότι πράγματι καμμία λύση δίκαιη, βιώσιμη και αποτελεσματική, πενήντα χρόνια μετά την παράνομη στρατιωτική εισβολή της Τουρκίας στην Κύπρο, δεν μπορεί να υπάρξει αν δεν προηγηθεί η άμεση απόσυρση των τουρκικών στρατευμάτων κατοχής, αν δεν καταργηθεί το αναχρονιστικό πλαίσιο των εγγυήσεων, αν δεν σταματήσει ο παράνομος εποικισμός στο βόρειο τμήμα της Κύπρου, στην κατεχόμενη Κύπρο και αν δεν υπάρξει επιστροφή στο τραπέζι των διαπραγματεύσεων.

Μιας και ο κύριος Υπουργός με την προσωπική του εμπειρία, αναφέρθηκε σε προηγούμενες στιγμές μεγάλων, θετικών εξελίξεων στην ελληνοκυπριακή προσέγγιση και στην είσοδο της Κυπριακής Δημοκρατίας -ακόμα και χωρίς την επίλυση του κυπριακού ζητήματος- στην Ευρωπαϊκή Ένωση, ναι, θα πρέπει να πούμε σε αυτή την Αίθουσα και να ακουστεί ξανά, ότι και αυτή η μεγάλη στιγμή της εξωτερικής πολιτικής φέρει τη σφραγίδα του ΠΑΣΟΚ, της παράταξης την οποία έχουμε την τιμή να εκπροσωπούμε σήμερα εδώ στην Ολομέλεια της Βουλής. Είναι η στρατηγική του Ελσίνκι, η στρατηγική του Πρωθυπουργού Κώστα Σημίτη, του Υπουργού Εξωτερικών Γιώργου Παπανδρέου και ενός ανθρώπου που δεν βρίσκεται ανάμεσά μας, του Γιάννου Κρανιδιώτη, ενός σπουδαίου ανθρώπου του κυπριακού Ελληνισμού, του συνόλου Ελληνισμού, ο οποίος έθεσε τη σφραγίδα του στην ευρωπαϊκή προοπτική της Κύπρου, αλλά και την παρουσία τής χώρας μας στο επίκεντρο της Ευρώπης.

Στο σχέδιο νόμου ο καλός συνάδελφος Σταύρος Μιχαηλίδης εξήγησε τη θέση μας ευδιάκριτα. Είμαστε υπέρ της ελεύθερης ναυσιπλοΐας και της διασφάλισης της ελεύθερης ναυσιπλοΐας. Δεν θα μπορούσε καμμία ελληνική πολιτική δύναμη να υποκρίνεται ότι δεν κατανοεί τη σημασία της ναυσιπλοΐας. Είμαστε μία από τις σημαντικότερες -ίσως η σημαντικότερη- ναυτικές δυνάμεις της υφηλίου σε ελληνόκτητο στόλο.

Προφανές είναι ότι σε μια ώρα από τώρα στην Επιτροπή Εθνικής Άμυνας και Εξωτερικών Υποθέσεων, μαζί με τους καλούς συναδέλφους θα έχουμε την ευκαιρία να ακούσουμε τον Υπουργό Άμυνας να μας μιλά για την επιχείρηση της Ευρωπαϊκής Ένωσης -αλλά και την προηγούμενη που υπήρξε εκεί- με μια ad hoc συμμαχία στην Ερυθρά Θάλασσα και στον Κόλπο του Άντεν για την προστασία της ελεύθερης ναυσιπλοΐας, ιδίως των ελληνόκτητων και των πλοίων με ελληνική σημαία.

Κατανοούμε, εμείς τουλάχιστον, τη σκοπιμότητα του να είναι παρούσα η Ελλάδα στην προάσπιση της ελεύθερης ναυσιπλοΐας και ιδίως των ελληνικών πλοίων της ελληνικής ναυτιλίας, όμως είναι σαφές ότι πρέπει να έχουμε και εμείς ως Βουλή γνώση τού βαθμού εμπλοκής, της έκτασης και της αποστολής που τελικά θα έχουν οι ελληνικές Ένοπλες Δυνάμεις, με δεδομένα μάλιστα και τα δημοσιεύματα στην έγκριτη εφημερίδα «ΚΑΘΗΜΕΡΙΝΗ» -μεταξύ άλλων- για την καταπόνηση του προσωπικού του Πολεμικού Ναυτικού. Είναι κάποιες ανησυχίες σοβαρές που εγείρονται σε σχέση με το Ναυτικό μας. Άρα, είναι πολύ κρίσιμο σήμερα που θα βρίσκεται ο Υπουργός σε λίγη ώρα στην επιτροπή.

Πριν κλείσω, κύριε Πρόεδρε, θα ήθελα να κάνω δύο δηλώσεις σε σχέση με την συγκυρία στην οποία καλούμαστε να συζητήσουμε και να κυρώσουμε αυτή τη διεθνή σύμβαση. Το πρώτο έχει να κάνει με αυτό που συνέβη σήμερα στην Εξεταστική Επιτροπή για τη διερεύνηση του εγκλήματος των Τεμπών. Δυστυχώς, δικαιώθηκαν οι δυσοίωνες προβλέψεις μας. Αντί να λειτουργήσουμε όλοι ως συνήγοροι της αλήθειας, η Πλειοψηφία αξιοποίησε την αριθμητική της υπεροχή για να ματαιωθεί η διερεύνηση ποινικών, αλλά ακόμη και υποκειμενικών πολιτικών ευθυνών για το έγκλημα στα Τέμπη.

Το ύφος, το περιεχόμενο της αντιπαράθεσης, η ίδια η αποσιώπηση και η άρνηση να κληθούν όλοι οι κρίσιμοι μάρτυρες στην επιτροπή, δικαιώνουν δυστυχώς την αρνητική πρόβλεψη που κάναμε εξαρχής, γι’ αυτή την εξεταστική επιτροπή. Πιστοποιήθηκαν όλα. Αυτό που απομένει πλέον να ειπωθεί από αυτή την επιτροπή είναι ότι φταίνε όλοι, όλα, ακόμα και η Ευρωπαϊκή Ένωση, οι πάντες, πάντως όχι αυτοί που άφησαν στο συρτάρι του Υπουργείου Μεταφορών και Υποδομών επί τόσα χρόνια -εννέα τον αριθμό-, μία σύμβαση τηλεδιοίκησης στο σιδηροδρομικό δίκτυο, η οποία θα είχε σώσει πενήντα επτά συνανθρώπους μας, όχι αυτοί που έβαλαν «γαλάζιες» διοικήσεις στους σιδηροδρομικούς οργανισμούς, όχι αυτοί που έκαναν το «γαλάζιο» ρουσφέτι του Σταθμάρχη στη Λάρισα.

Σε αυτή ακριβώς την απόπειρα και την επιχείρηση συγκάλυψης εμείς δεν έχουμε καμμία θέση. Στο όνομα της δικαιοσύνης, αλλά και στη μνήμη των θυμάτων, αποχωρήσαμε καταγγέλλοντας αυτή τη μεθοδευμένη συγκάλυψη. Αυτό από το οποίο κανείς δεν μπορεί να μας κάνει να αποχωρήσουμε, είναι ο διαρκής αγώνας στη δικαιοσύνη και στην κοινωνία, ώστε να αποδοθεί δίκαιο στις οικογένειες και στους συγγενείς των θυμάτων και σε μια ολόκληρη κοινωνία που εδώ και έναν ακριβώς χρόνο ζητά να λάμψει η αλήθεια και ζητά να μη ξεχαστεί ποτέ το έγκλημα στα Τέμπη.

Η δεύτερη καταληκτική παρατήρηση, κύριε Πρόεδρε, έχει να κάνει με τους αγρότες που δεν έχουν έρθει στην Αθήνα να βγάλουν φωτογραφίες καρτ ποστάλ με τα τρακτέρ στον Άγνωστο Στρατιώτη, δεν έχουν έρθει στην Αθήνα για βόλτα. Έχουν έρθει στην Αθήνα για να διατρανώσουν τα δίκαια αιτήματά τους, με την κλιμάκωση μιας κινητοποίησης, η οποία έχει γίνει με μεγάλη ευαισθησία όλες τις προηγούμενες τέσσερις με πέντε εβδομάδες σε όλη την Ελλάδα. Ας μην τολμήσει η Κυβέρνηση να χρησιμοποιήσει αυτές τις εικόνες για να κρυφτεί από τις δικές της ευθύνες για το αγροτικό ζήτημα. Ας μην τολμήσει η Κυβέρνηση να δείξει τις εικόνες αυτές αντιπαραβάλλοντάς τες με τις εικόνες από το Παρίσι και τις Βρυξέλλες λέγοντας: Δείτε, ό,τι γίνεται εκεί γίνεται και εδώ, γιατί φταίει η Κοινή Αγροτική Πολιτική.

Λοιπόν, δεν φταίει η Κοινή Αγροτική Πολιτική για την έλλειψη προετοιμασίας μιας χώρας με μικρούς κλήρους που δεν μπόρεσε να διαπραγματευτεί την εξαίρεση από την αγρανάπαυση ή δεν μπόρεσε να προετοιμάσει τον ΟΠΕΚΕΠΕ έτσι ώστε να μη χαθούν μισό δισεκατομμύριο άμεσες πληρωμές το 2023. Δεν φταίει πάντως η Κοινή Αγροτική Πολιτική για τον ειδικό φόρο κατανάλωσης στα καύσιμα στο αγροτικό πετρέλαιο, που δεν είναι μόνο για να τα βάζουν στα τρακτέρ οι αγρότες, αλλά είναι και για τη χρήση των λιπασμάτων, είναι και για τη λειτουργία των μηχανημάτων.

Δεν φταίει η Κοινή Αγροτική Πολιτική και η Ευρώπη για την έλλειψη των αποζημιώσεων μετά τις κλιματικές καταστροφές ή για την έλλειψη και την παντελή απουσία σχεδίου για τους αγρότες στη Θεσσαλία, οι οποίοι δεν ξέρουν πότε θα ξανακαλλιεργήσουν και μέχρι τότε πώς θα ζήσουν εκείνοι και οι οικογένειές τους. Δεν φταίει η Ευρωπαϊκή Ένωση και η Κοινή Αγροτική Πολιτική για την ασυδοσία των μεσαζόντων που από το χωράφι στο ράφι βλέπει κανείς να πολλαπλασιάζεται η τιμή, να μην εισπράττει τίποτα ο παραγωγός και όλα να πηγαίνουν στους ασύδοτους μεσάζοντες. Και πάντως δεν φταίει η Κοινή Αγροτική Πολιτική για την ενεργειακή φτώχεια, τις ενεργειακές κοινότητες που δεν τις αφήνετε να συνδεθούν στο δίκτυο, γιατί έχετε δώσει εδώ και ενάμιση χρόνο ως Κυβέρνηση όλο το δίκτυο στους μεγάλους παίκτες της αγοράς.

Δεν φταίνε οι κακοί, λοιπόν, Ευρωπαίοι πάντως για τις παράνομες ελληνοποιήσεις. Ο ΕΦΕΤ είναι απογυμνωμένος σε όλη τη χώρα και δεν μπορεί να τις αντιμετωπίσει. Δεν φταίνε για την κακοδαιμονία στο αγροτικό ζήτημα.

Αυτό, λοιπόν, το οποίο πρέπει να κατανοήσει η Κυβέρνηση μετά από μία αναποτελεσματική συζήτηση που είχε την προηγούμενη εβδομάδα, τάζοντας ξανά ημίμετρα, ασπιρίνες στους αγρότες που είναι εδώ έξω, είναι ότι δεν είναι μια απλή συντεχνία. Δεν είναι συζήτηση που γίνεται για την ικανοποίηση συντεχνιακών αιτημάτων, είναι η ικανοποίηση των αιτημάτων ενός ολόκληρου τομέα της παραγωγής που είναι υπεύθυνος για τη διατροφική επάρκεια της χώρας μας και για τη δημογραφική της σταθερότητα. Οι αγρότες και οι αγροτικοί παραγωγοί κρατούν ζωντανές τις περιφέρειες της χώρας, ώστε να μείνουν, να επιμείνουν και να παράξουν οι νέοι -και οι λιγότερο νέοι- παραγωγοί μας, ώστε να έχουμε και διατροφική επάρκεια, αλλά και δημογραφική σταθερότητα.

Άρα, ας μην κρυφτεί η Κυβέρνηση πίσω από την Κοινή Αγροτική Πολιτική και τα δεδομένα ευρωπαϊκά προβλήματα -που πρέπει να τα δούμε με τη νέα κυρίως περίοδο του Ευρωπαϊκού Κοινοβουλίου- αλλά ας αναλάβει τις δικές της ευθύνες απέναντι στην εθνική οικονομία τελικά και στην αγροτική παραγωγή σε όλη τη χώρα.

Σας ευχαριστώ πολύ, κύριε Πρόεδρε, για την ανοχή σας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κύριε Καλαματιανέ, θέλετε τον λόγο;

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Όχι, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει η κ. Ράπτη ως Κοινοβουλευτική Εκπρόσωπος της Νέας Δημοκρατίας.

Ορίστε, κυρία Ράπτη.

**ΖΩΗ ΡΑΠΤΗ:** Κύριε Πρόεδρε, κυρίες και κύριοι συνάδελφοι Βουλευτές, αναγνωρίζοντας πράγματι τη δικαιολογημένη διαμαρτυρία των αγροτών μας, τους οποίους θα καλωσορίσουμε σήμερα στο Σύνταγμα, θα πρέπει να θυμίσω στο Σώμα τα όσα έχει κάνει αυτή η Κυβέρνηση μέχρι σήμερα για την υποστήριξη αυτών των συμπολιτών μας.

Το λέω αυτό, διότι ήταν η δική μας Κυβέρνηση η οποία ψήφισε για πρώτη φορά μια νέα φορολογική κλίμακα για φυσικά πρόσωπα κατ’ επάγγελμα αγρότες, το 2021, με συντελεστές από 9% αντί για 22% τότε. Ήταν αυτή που κατάργησε τον νόμο Κατρούγκαλου, επαναφέροντας τις ασφαλιστικές εισφορές και τις ασφαλιστικές κλάσεις αποσυνδέοντάς τες από το εισόδημα. Ήταν αυτή που επέστρεψε τον ειδικό φόρο κατανάλωσης στο πετρέλαιο για το 2022, 2023 και το 2024 και μέχρι σήμερα έχουν επιστραφεί πάνω από 160 εκατομμύρια ευρώ σε διακόσιες ενενήντα χιλιάδες αγρότες μας. Ήταν αυτή που κατάργησε τη φορολόγηση των ενισχύσεων από το πρώτο ευρώ, μία φορολόγηση την οποία είχε επιβάλει ο ΣΥΡΙΖΑ. Ήταν αυτή που μείωσε τον ΦΠΑ από το 13% στο 6% για τις ζωοτροφές και τα λιπάσματα. Ήταν αυτή που μείωσε τον ΦΠΑ από το 24% στο 13% για την αγορά αγροτικών μηχανημάτων. Ήταν αυτή που επέστρεψε ένα δισεκατομμύριο ευρώ και στήριξε τον ΕΛΓΑ, εκ των οποίων τα πεντακόσια εκατομμύρια ήταν χρήματα από τον κρατικό μας προϋπολογισμό.

Ήταν αυτή η Κυβέρνηση που έδωσε τη ρύθμιση για ηλεκτρικό ρεύμα, δύο χρόνια πλήρη αναστολή πληρωμών, με συνέχιση της παροχής τού ρεύματος και μετά πενταετή ρύθμιση με μηδενικό επιτόκιο για τους αγρότες μας.

Και βέβαια θα τους καλωσορίσουμε σήμερα στο κέντρο της Αθήνας, γιατί εμείς τους ακούμε τους αγρότες. Αυτό το απέδειξε ο Πρωθυπουργός απαντώντας σε πολλά από τα αιτήματά τους. Τόσο ο Πρωθυπουργός, ο οποίος έλαβε την πρωτοβουλία και έδωσε αυτές τις απαντήσεις, όσο και ο Υπουργός Αγροτικής Ανάπτυξης είχαν επί σειρά εβδομάδων επαφές με τους αγρότες μας.

Τα αιτήματα στα οποία απάντησε ήδη η Κυβέρνηση είναι το φθηνότερο ρεύμα, κάτω από 10 λεπτά την κιλοβατώρα. Και αυτό είναι μια τεράστια πρόοδος. Είναι η επιστροφή του ειδικού φόρου κατανάλωσης, μια δέσμευση που, όπως είπε ο Πρωθυπουργός, από το 2026 θα είναι μόνιμη, με τρόπο ο οποίος θα είναι ιδιαίτερος και πιο δίκαιος.

Μάλιστα, με το νομοσχέδιο του Υπουργείου Εθνικής Οικονομίας και Οικονομικών που κατατέθηκε έρχονται στη Βουλή -θα τις ψηφίσουμε εδώ- οι ειδικές ρυθμίσεις για την επιστροφή αυτού του ειδικού φόρου κατανάλωσης στο αγροτικό πετρέλαιο, ούτως ώστε από το διάστημα 1 Ιανουαρίου 2024 έως και 31 Δεκεμβρίου 2024, με την εφαρμογή της διαδικασίας επιστροφής του ειδικού φόρου κατανάλωσης, να αποδοθεί αυτή η δαπάνη στους αγρότες μας.

Είναι δεδομένο ότι ποσοστό επί των δικαιούμενων ποσών της επιστροφής πρόκειται να καταβληθεί προκαταβολικά.

Ναι, οι αγροτικές διαδηλώσεις είναι ένα μέσο πίεσης στην ευρωπαϊκή συζήτηση για τη νέα Κοινή Αγροτική Πολιτική, μια Κοινή Αγροτική Πολιτική την οποία διαπραγματευτήκαμε, και δεν χάσαμε ούτε 1 ευρώ από τα ποσά τα οποία δικαιούτο η Ελλάδα και τα οποία ανέρχονται σε 19,3 δισεκατομμύρια ευρώ.

Σε ό,τι αφορά τώρα το σημερινό μας νομοσχέδιο, όλοι γνωρίζουμε, κυρίες και κύριοι συνάδελφοι, ότι η Ελλάδα παίζει έναν πρωταγωνιστικό ρόλο στον τομέα της ναυσιπλοΐας. Είναι αληθές ότι ο εμπορικός μας στόλος κατατάσσεται πρώτος στον κόσμο και σήμερα η ναυτιλία των Ελλήνων ελέγχει το 21% του παγκόσμιου εμπορικού στόλου και το 60% του ευρωπαϊκού στόλου.

Τα τελευταία δέκα χρόνια η συνολική χωρητικότητα του ελληνικού εμπορικού στόλου αποτελείται από περίπου πεντέμισι χιλιάδες πλοία και έχει αυξηθεί κατά 50%. Πρόκειται λοιπόν, όπως όλοι καταλαβαίνουμε, για έναν πολύ δυναμικό επιχειρηματικό κλάδο, πυλώνα της ελληνικής μας οικονομίας.

Για όλους αυτούς τους λόγους, η Ελλάδα πάντοτε έπαιζε έναν σημαντικότατο ρόλο στον Διεθνή Ναυτιλιακό Οργανισμό. Και πράγματι, αυτός αποτελεί το λίκνο μιας διεθνούς συνεργασίας στον ναυτιλιακό τομέα, με στόχο ακριβώς την ασφαλή, αειφόρο και περιβαλλοντικά φιλική ναυτιλία σε παγκόσμιο επίπεδο.

Η χώρα μας, αποτελώντας ένα από τα ιδρυτικά μέλη του οργανισμού αυτού, εκλέγεται συνεχώς λόγω του μεγέθους τού εμπορικού μας στόλου στην κατηγορία «Α» και στις τελευταίες δύο εκλογικές διαδικασίες, όπως ακούστηκε, εξελέγη και πρώτη στην κατηγορία «Α» του Διεθνούς Ναυτιλιακού Οργανισμού.

Καταλαβαίνουμε, λοιπόν, ότι η κύρωση αυτών των τροποποιήσεων, που είναι πάρα πολύ σημαντικές γιατί επαυξάνονται οι θέσεις του συμβουλίου και αυξάνεται και η θητεία των μελών που θα το απαρτίζουν, αποτελεί μια συμβατική υποχρέωση για τη χώρα μας, ιδίως ακριβώς υπό το πρίσμα του πρώτου εκλεγμένου μέλους στην κατηγορία «Α», και εξυπηρετεί τα ναυτιλιακά μας συμφέροντα, καθώς η διευρυμένη σύνθεση του συμβουλίου θα δημιουργήσει νέες προοπτικές συνεργασίας της χώρας μας και η Ελλάδα θα ενταχθεί μεταξύ των πρώτων κρατών-μελών που τις αποδέχονται, γεγονός που θα ενδυναμώσει τις πολιτικές και διπλωματικές μας σχέσεις στον οργανισμό. Επίσης, θα επιβεβαιώσει τον σημαντικό ρόλο που διαδραματίζει η χώρα μας στην περαιτέρω ανάπτυξη αυτού του οργανισμού.

Γι’ αυτούς ακριβώς τους λόγους, σας καλώ όλους να το υπερψηφίσουμε.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ την κ. Ράπτη.

Τον λόγο έχει τώρα ο Υφυπουργός Ναυτιλίας και Νησιωτικής Πολιτικής, ο κ. Παππάς, προκειμένου να ολοκληρωθεί η συζήτηση επί του σημερινού σχεδίου νόμου.

Κύριε Υφυπουργέ, έχετε τον λόγο.

**ΙΩΑΝΝΗΣ ΠΑΠΠΑΣ (Υφυπουργός Ναυτιλίας και Νησιωτικής Πολιτικής):** Ευχαριστώ πάρα πολύ, κύριε Πρόεδρε.

Κυρίες και κύριοι συνάδελφοι, επειδή είδα ότι έχουμε μπει στο θέμα το αγροτικό, θέλω να στείλω κι εγώ τα χαιρετίσματά μου ως κοινοποίηση στο νησί μου τη Ρόδο, γιατί βλέπω ότι οι αγαπημένοι αγρότες του νησιού μου με αναζητούν. Αλλά, θέλω να τους πω ότι εγώ είμαι εδώ, βρίσκομαι εδώ, εργάζομαι μαζί με την ελληνική Κυβέρνηση, για να βρούμε βιώσιμες λύσεις σε όλα τα ζητήματα. Επίσης, τους ενημερώνω ότι θα είμαι εδώ και την επόμενη μέρα για να συζητήσουμε για το καλύτερο δυνατό γι’ αυτούς. Γιατί για τους αγρότες μας αγωνιζόμαστε και αγωνιζόμαστε καθημερινά για όλους τους Έλληνες πολίτες.

Παράλληλα, επιτρέψτε μου πριν από τη συζήτηση για το σχέδιο νόμου να σας αναφέρω τα μέτρα που αποφάσισε η Κυβέρνηση για τους αγρότες μας. Γιατί είναι σημαντικό να το συζητάμε, να το ακούμε, να το λέμε, να το ξέρουμε, να το γνωρίζουμε:

Φθηνότερο ρεύμα για όλους τους αγρότες για δύο έως οκτώ χρόνια και προκαταβολή του ειδικού φόρου κατανάλωσης 40 εκατομμύρια στα τέλη Μαρτίου.

Η πρωτοβουλία ουσίας και ευθύνης, που εξασφαλίζει πολύ χαμηλές τιμές στο αγροτικό ρεύμα, εκτιμάται ότι θα διαμορφώσει την κιλοβατώρα στα δύο πρώτα χρόνια κάτω από 10 λεπτά για τους αγρότες που συμμετέχουν σε συνεργατικά σχήματα ή είναι συνεπείς και κάτω από τα έντεκα λεπτά για όσους έχουν ληξιπρόθεσμες οφειλές.

Για τα επόμενα οκτώ χρόνια για το 1/3 της κατανάλωσης η εκτιμώμενη τιμή θα είναι στα 9 λεπτά, επιτρέποντας έτσι σε όλους τους αγρότες να κάνουν τον σχεδιασμό τους, τον προγραμματισμό τους, σε βάθος δεκαετίας.

Θέλω εδώ να πω ότι ο Πρωθυπουργός μας, ο Κυριάκος Μητσοτάκης, ανακοίνωσε πως η Κυβέρνηση είναι διατεθειμένη να ανοίξει διάλογο για έναν πιο δίκαιο τρόπο επιστροφής του ειδικού φόρου από το 2025 και μετά με στοιχεία μόνιμης αντιμετώπισης σχετικά με το πώς κατανέμεται το ποσό επιστροφής, ποιοι και πότε θα το λαμβάνουν.

Επίσης, πριν ξεκινήσω την παρέμβασή μου για την κύρωση που συζητάμε του Υπουργείου Νησιωτικής Πολιτικής και Ναυτιλίας, θα μου επιτρέψετε να τοποθετηθώ σε ένα ζήτημα το οποίο αφορά όλο το φάσμα της κοινωνίας και που, κατά την ταπεινή μου γνώμη, απόψε είναι ιστορικό.

Η εμβληματική μεταρρύθμιση για τα μη κρατικά και μη κερδοσκοπικά πανεπιστήμια θα γίνει. Δεν νοείται να έχουμε ιδιωτική παιδεία στον χώρο της πρωτοβάθμιας και δευτεροβάθμιας εκπαίδευσης και να είμαστε εναντίον στην ιδιωτική εκπαίδευση στην τριτοβάθμιά μας εκπαίδευση.

Το λέω αυτό, γιατί σαράντα χιλιάδες Έλληνες φοιτητές αυτή τη στιγμή σπουδάζουν στο εξωτερικό και τους αφαιρείται το δικαίωμα να μπορούν να σπουδάσουν στη χώρα τους. Όταν ήμουν φοιτητής είχαμε χιλιάδες φοιτητές από την Κύπρο. Τώρα βλέπουμε πάνω από είκοσι χιλιάδες Έλληνες να σπουδάζουν στην Κύπρο. Αυτό θα έπρεπε να μας προβληματίσει όλους.

Η μεταρρύθμιση, λοιπόν, θα γίνει, όσες παράνομες καταλήψεις κι αν επιβληθούν από μεταφερόμενους δήθεν φοιτητές.

Επίσης, κλείνοντας, θα ήθελα να πω το εξής. Μιλάμε για δημοκρατία του Τύπου. Πείτε μου, σε ποια χώρα δυτική ή σε ποια χώρα του πλανήτη υπάρχουν τόσες δεκάδες καθημερινές εφημερίδες, ημερήσιες πανελλαδικής κυκλοφορίας, εβδομαδιαίας πανελλαδικής κυκλοφορίας και εφημερίδες τοπικής κυκλοφορίας ή περιφερειακής; Σε ποιες χώρες υπάρχουν τόσες εκατοντάδες χιλιάδες site; Σε ποια χώρα του κόσμου υπάρχει εφημερίδα η οποία καθημερινά βρίζει τον Πρωθυπουργό και όλη την Κυβέρνηση; Σε ποια χώρα; Πείτε μου ποιος μιλάει για φίμωση του Τύπου. Αν είναι δυνατόν!

Ας θυμηθούμε το τι έκανε η προηγούμενη κυβέρνηση ΣΥΡΙΖΑ - ΑΝΕΛ το 2015 - 2019, τα οποία θυμόμαστε όλοι και δεν τα ξεχνάμε, γι’ αυτό και ο ελληνικός λαός τούς έστειλε εκεί που βρίσκονται αυτή τη στιγμή.

Επανέρχομαι, λοιπόν, με ηρεμία στο νομοσχέδιό μας το οποίο συζητάμε σήμερα για την κύρωση τροποποιήσεων που υιοθετήθηκαν την 8η Δεκεμβρίου του 2021 από τη συνέλευση του Διεθνούς Ναυτιλιακού Οργανισμού, γνωστού και ως IMO, στη Διεθνή Σύμβαση περί Διεθνούς Ναυτιλιακού Οργανισμού, που υπογράφηκε στη Γενεύη στις 6 Μαρτίου του 1948, όπως αυτή τροποποιήθηκε μεταγενέστερα και ισχύει.

Κάποιοι από εσάς μπορεί να θεωρήσουν ότι μια κύρωση είναι ήσσονος σημασίας. Κάτι τέτοιο δεν ισχύει, όχι μόνο για τη συγκεκριμένη που συζητάμε σήμερα στην Εθνική Αντιπροσωπεία, αλλά για όλες. Και θεωρώ ότι μπορείτε να το καταλάβετε όλες και όλοι οι συνάδελφοι.

Όπως γνωρίζετε, η Ελλάδα είναι μια χώρα που η ιστορία της, ο πολιτισμός της, η σύγχρονη πραγματικότητα και το μέλλον της είναι συνδεδεμένα άρρηκτα με τη θάλασσα. Τα χαρακτηριστικά αυτά σε συνδυασμό με τη γεωφυσική της διαμόρφωση έχουν συμβάλει στην έντονη δραστηριοποίηση των Ελλήνων στη θάλασσα και στην ανάδειξη του ναυτιλιακό τομέα ως ενός από τους δυναμικότερους της ελληνικής οικονομίας.

Η συνολική συνεισφορά της ναυτιλίας στην ελληνική οικονομία αγγίζει το 7% του ΑΕΠ μας, ενώ δημιουργεί άμεσα και έμμεσα εκατοντάδες χιλιάδες θέσεις εργασίας στη χώρα μας, καλά αμειβόμενες. Αυτές οι θέσεις εργασίας ευελπιστούμε όλοι να αυξάνονται διαρκώς προς όφελος των Ελλήνων πολιτών και της κοινωνίας μας.

Η ναυτιλία παρέχει επίσης μεγάλες χρηματοροές στην ελληνική οικονομία. Το 2022 οι εισροές στο ελληνικό ισοζύγιο πληρωμών από τις θαλάσσιες μεταφορές ξεπέρασαν τα 21 δισεκατομμύρια ευρώ, αποτελώντας τη μεγαλύτερη συνεισφορά που καταγράφηκε τα τελευταία είκοσι χρόνια.

Ιδιαίτερα σημαντικό είναι ότι για την περίοδο 2012 - 2022 η ελληνική ναυτιλία συνεισέφερε 148 δισεκατομμύρια σε εισροές στην ελληνική οικονομία, αναδεικνύοντας τον καθοριστικό ρόλο του κλάδου για την Ελλάδα, για την πατρίδα μας.

Η ναυτιλία των Ελλήνων αποτελεί το καλύτερο παράδειγμα μιας δημιουργικής, παραγωγικής και εξωστρεφούς Ελλάδας, που δίνει το έναυσμα για τη θωράκιση και ισχυροποίηση της θέσης της χώρας μας σε οικονομικό, πολιτικό και γεωστρατηγικό επίπεδο.

Επίσης, αποτελεί θεματοφύλακα της εύρυθμης λειτουργίας των κρατών και των οικονομιών τους. Το γνωρίζετε όλοι αυτό.

Συμβάλλει στην αρμονική συμβίωση και την παραγωγική συνεργασία των λαών μεταφέροντας το 90% του παγκόσμιου εμπορίου.

Αποτελεί το οικονομικότερο σύστημα μεταφοράς για τον τελικό καταναλωτή εξαιτίας των οικονομιών κλίμακας και της αποδοτικότητας που έχει επιτύχει.

Είναι παράλληλα το πιο ενεργειακά αποδοτικό μέσο μεταφοράς. Οι εκπομπές διοξειδίου του άνθρακα από τα πλοία εκτιμάται ότι τώρα, αγαπητοί συνάδελφοι, είναι κοντά στο 1,8% με 2,3%. Πριν μερικά χρόνια ήταν 3%, αλλά καταφέραμε και μειώνεται αισθητά και θα συνεχίσει να εμφανίζει πτωτική τάση.

Ο ελληνόκτητος εμπορικός στόλος κατατάσσεται πρώτος στον κόσμο. Σήμερα η ναυτιλία των Ελλήνων ελέγχει το 21% του παγκόσμιου στόλου και το 60% του ευρωπαϊκού. Η ελληνική ναυτιλία είναι βασικός πυλώνας της μεταφοράς αναγκαίων αγαθών, αποτελώντας το 31,27% του παγκόσμιου στόλου πετρελαιοφόρων, το 25,32% του παγκόσμιου στόλου μεταφοράς χύδην ξηρού φορτίου, το 22,65% του παγκόσμιου στόλου μεταφοράς LNG, υγροποιημένου φυσικού αερίου, το 15,79% του παγκόσμιου στόλου μεταφοράς χημικών και προϊόντων πετρελαίου, το 11,46% του παγκόσμιου στόλου μεταφοράς υγραερίου, γνωστό και ως LPG, και το 8,92% του παγκόσμιου στόλου μεταφοράς κοντέινερ. Τα τελευταία δέκα χρόνια η συνολική χωρητικότητα του ελληνικού εμπορικού στόλου, που αποτελείται από πέντε χιλιάδες είκοσι πλοία, έχει αυξηθεί κατά 50%.

Στο σημείο αυτό θέλω να τονίσω ιδιαιτέρως τη συμβολή της ελληνικής ναυτιλιακής κοινότητας εδώ και δεκαετίες, η οποία συμβάλλει με πρωτοβουλίες κοινωνικής προσφοράς στην ευημερία της ελληνικής κοινωνίας άμεσα και σημαντικά, τόσο σε ατομικό όσο και σε συλλογικό επίπεδο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Καθώς συζητάμε τη μεταβολή της σύμβασης λειτουργίας του Διεθνούς Ναυτιλιακού Οργανισμού, αξίζει στην ομιλία μου να αναφερθώ στο έργο του. Ο IMO ιδρύθηκε το 1948 και είναι ο πλέον εξειδικευμένος οργανισμός των Ηνωμένων Εθνών με εκατόν εβδομήντα πέντε κράτη-μέλη και τρία συνδεδεμένα μέλη και έχει ως κύρια αποστολή του την ασφάλεια της διεθνούς ναυτιλίας, τη διευκόλυνση της διεθνούς θαλάσσιας κυκλοφορίας, την πρόληψη της θαλάσσιας ρύπανσης που προέρχεται από τα πλοία, αλλά και τη γενική ρύθμιση νομικών ζητημάτων που αφορούν στη διεθνή ναυτιλιακή δραστηριότητα.

Η αποστολή του IMO υποστηρίζει τους στόχους βιώσιμης ανάπτυξης του Οργανισμού Ηνωμένων Εθνών. Ο συγκεκριμένος οργανισμός του ΟΗΕ, τελώντας υπό την εποπτεία του ΟΗΕ, νομοθετεί πρότυπα και κανονισμούς σε παγκόσμιο επίπεδο για την ασφάλεια των εμπορικών πλοίων, την προστασία από έκνομες ενέργειες και την προστασία του περιβάλλοντος από τη λειτουργία της διεθνούς ναυτιλίας. Ο κύριος ρόλος του είναι η εξασφάλιση ενός δίκαιου και αποτελεσματικού κανονιστικού πλαισίου για τη ναυτιλιακή βιομηχανία που υιοθετείται και εφαρμόζεται σε παγκόσμια κλίμακα.

Η ναυτιλία είναι πραγματικά μια διεθνής βιομηχανία και μπορεί να λειτουργεί αποτελεσματικά μόνον εφόσον οι κανονισμοί και τα πρότυπα υιοθετούνται και υλοποιούνται σε διεθνή βάση. Ο IMO είναι το διεθνές φόρουμ στο οποίο λαμβάνουν χώρα αυτές οι διεργασίες. Τα πρότυπα που υιοθετούνται στον IMO καλύπτουν όλες τις πλευρές της διεθνούς ναυτιλίας, περιλαμβάνοντας τον σχεδιασμό, την κατασκευή και τον εξοπλισμό των εμπορικών πλοίων, την ασφαλή σύνδεση και λειτουργία, καθώς και την οριστική διάλυσή τους, ώστε να διασφαλίζεται ότι αυτός ο ζωτικός τομέας είναι ασφαλής, φιλικός προς το περιβάλλον και ενεργειακά αποδοτικός.

Η ναυτιλία αποτελεί ουσιώδες συστατικό κάθε προγράμματος για τη μελλοντική βιώσιμη οικονομική ανάπτυξη. Μέσω του IMO τα κράτη-μέλη του οργανισμού, η κοινωνία των πολιτών και η ναυτιλιακή βιομηχανία ήδη εργάζονται από κοινού για να διασφαλίσουν την πορεία προς την πράσινη μετάβαση με βιώσιμο τρόπο. Η προώθηση της βιώσιμης ναυτιλίας αποτελεί μία από τις κύριες προτεραιότητες του IMO για τα επόμενα χρόνια. Το 2011 υιοθετήθηκε η πρώτη δέσμη μέτρων για τη βελτίωση της ενεργειακής αποδοτικότητας των πλοίων. Έκτοτε ο IMO συνεχώς αναβαθμίζει τις απαιτήσεις για την ενεργειακή απόδοση των πλοίων, ενώ το 2023 υιοθέτησε την αναθεωρημένη στρατηγική για τη μείωση των αερίων του θερμοκηπίου από τα πλοία. Κύριοι ποσοτικοί στόχοι της στρατηγικής αποτελούν η μείωση των συνολικών ετήσιων εκπομπών αερίων του θερμοκηπίου κατά τουλάχιστον 20% έως 30% μέχρι το 2030 σε σχέση με τα επίπεδα του 2008 και η μείωση των ετήσιων εκπομπών από τη ναυτιλία τουλάχιστον 70% έως 80% μέχρι το 2040 σε σχέση πάλι με τα επίπεδα του 2008.

Αντιλαμβάνεστε, λοιπόν, πόσο σημαντικός και καίριος είναι ο ρόλος του IMO για τη διεθνή ναυτιλία παγκοσμίως. Σε αυτόν τον διακρατικό οργανισμό η χώρα μας είναι πρωταγωνίστρια. Η ελληνική ναυτιλία αισθάνεται τις δυσμενείς συνέπειες περιφερειακών εθνικών μέτρων που αποκλίνουν από τα πρότυπα του Διεθνούς Ναυτιλιακού Οργανισμού, γι’ αυτό και η αταλάντευτη προσήλωση μας στον ρόλο του IMO ως του μοναδικού διεθνούς οργανισμού εξειδικευμένου οργάνου των Ηνωμένων Εθνών που διαθέτει την κατάλληλη τεχνογνωσία και εμπειρία για την υιοθέτηση και εφαρμογή διεθνών κανόνων για τη ναυτιλία.

Εκεί, αγαπητοί φίλοι της Ελληνικής Λύσης, συμμετέχουμε, στα διεθνή fora μετέχουμε. Kαι να σας πω ότι η Τουρκία είναι μέλος από το 1958. Δεν τίθεται θέμα κουβέντας για τώρα και δεν μπορώ να αντιληφθώ γιατί καταψηφίζετε κάτι στο οποίο είμαστε πρωταγωνιστές και πρέπει να παραμείνουμε πρωταγωνιστές, όχι να απορρίπτουμε και να φεύγουμε, να κρυβόμαστε. Τις μάχες τις δίνουμε μπροστά, πάντα στην πρώτη γραμμή, ποτέ δεν φεύγουμε και ποτέ δεν καταδικάζουμε. Συμμετέχουμε ενεργά, δυναμικά. Εργαζόμαστε. Δεν χάνουμε τις πρωτιές μας, τις κρατάμε και αγωνιζόμαστε γι’ αυτές.

Όσον αφορά το υπό εξέταση σχέδιο του νόμου με το οποίο κυρώνονται οι τροποποιήσεις που επέρχονται στη Διεθνή Σύμβαση περί Διεθνούς Ναυτιλιακού Οργανισμού του έτους 2021 αξίζει να κάνουμε ειδική αναφορά -θα τα πω σύντομα γιατί αναφερθήκατε όλοι σε αυτά και είναι απλά και κατανοητά- στα ακόλουθα:

Το άρθρο 16 της σύμβασης αντικαθίσταται και πλέον η σύνθεση του συμβουλίου του IMO ανέρχεται σε πενήντα δύο κράτη-μέλη του οργανισμού από σαράντα.

Επιτρέψτε μου στο σημείο αυτό να κάνω μια παρένθεση και να υπενθυμίσω ότι στην κατηγορία «Α» του συμβουλίου του ΙΜΟ είθισται να εκλέγονται χώρες με αναπτυγμένη ναυτιλία, στην κατηγορία «Β» χώρες που έχουν μέγιστο ενδιαφέρον στη χρησιμοποίηση θαλάσσιων υπηρεσιών και την κατηγορία «Γ» χώρες που έχουν ειδικό ενδιαφέρον στην παροχή ή χρήση των διεθνών θαλάσσιων υπηρεσιών για την κατάταξη των οποίων λαμβάνεται υπ’ όψιν και το γεωγραφικό κριτήριο.

Σε αυτό το σημείο να πω ότι η χώρα μας, αποτελώντας ένα από τα ιδρυτικά μέλη του ΙΜΟ, εκλέγεται συνεχώς στην κατηγορία «Α», ενώ το 2003 έως το 2011 είχαμε στη θέση του Γενικού Γραμματέα τον κ. Μητρόπουλο Ευθύμιο και συνεχώς από τότε καταφέρνουμε και έχουμε πρώτες θέσεις, ενώ στις τελευταίες εκλογικές διαδικασίες των ετών 2021 και 2023 η χώρα μας εξελέγη πρώτη στην κατηγορία «Α» του ΙΜΟ.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Υπουργέ.

**ΙΩΑΝΝΗΣ ΠΑΠΠΑΣ (Υφυπουργός Ναυτιλίας και Νησιωτικής Πολιτικής):** Συγχωρήστε με, κύριε Πρόεδρε. Δώστε μου δύο λεπτά ακόμη, κύριε Πρόεδρε. Ξέφυγε λίγο η συζήτηση από την αρχή.

**ΠΡΟΕΔΡΕΥΩΝ (Αθανάσιος Μπούρας):** Έχει γίνει υπερχρήση του χρόνου.

**ΙΩΑΝΝΗΣ ΠΑΠΠΑΣ (Υφυπουργός Ναυτιλίας και Νησιωτικής Πολιτικής):** Με την εκλογή της Ελλάδας επιβεβαιώθηκε η εμπιστοσύνη και η άριστη συνεργασία της χώρας με το σύνολο των κρατών-μελών του οργανισμού. Επισφραγίστηκε επίσης η μακρόχρονη και η ιδιαίτερα ενεργός συμβολή της Ελλάδας στη διαμόρφωση της ναυτιλιακής νομοθεσίας μέσω της ενεργού παρουσίας της στις εργασίες των επιτροπών και των υποεπιτροπών του οργανισμού.

Επανέρχομαι στις τροποποιήσεις. Με την αντικατάσταση του άρθρου 17 της σύμβασης ο αριθμός των μελών της κατηγορίας «Α» του συμβουλίου αυξάνεται σε δώδεκα από δέκα, της κατηγορίας «Β» από δέκα σε δώδεκα και της κατηγορίας «Γ» αυξάνονται σε είκοσι οκτώ από είκοσι.

Με την αντικατάσταση και του άρθρου 18 της σύμβασης προσδιορίζεται η θητεία των μελών του συμβουλίου, η οποία αυξάνεται από δύο χρόνια σε τέσσερα, καθώς και η δυνατότητα επανεκλογής τους.

Όπως γίνεται αντιληπτό οι εν λόγω τροποποιήσεις αφορούν τον τρόπο λειτουργίας του ΙΜΟ και αναμένεται να βελτιώσουν το επίπεδο εκπροσώπησης των κρατών-μελών του οργανισμού στο συμβούλιο. Η επαύξηση των θέσεων στο συμβούλιο, καθώς και η αύξηση της θητείας των μελών που θα το απαρτίζουν, θα βελτιώσει την αποτελεσματικότητα και την εν γένει λειτουργία του ΙΜΟ μέσω μεγαλύτερης αποδοχής των αποφάσεων του συμβουλίου από το σύνολο των κρατών-μελών, καθώς εφεξής περισσότερα κράτη-μέλη θα συνεχίζουν και θα συναποφασίζουν στο ανώτατο εκτελεστικό όργανο του ΙΜΟ που εποπτεύει το έργο του οργανισμού.

Κυρίες και κύριοι συνάδελφοι, η κύρωση των υπό εξέταση τροποποιήσεων αποτελεί συμβατική υποχρέωση της χώρας μας, ιδίως υπό το πρίσμα του πρώτου εκλεγμένου μέλους στην κατηγορία «Α» του συμβουλίου του ΙΜΟ και εξυπηρετούν τα ναυτιλιακά συμφέροντα της χώρας, καθώς αφ’ ενός θα περιοριστούν οι επίπονες εκλογικές διαδικασίες, ενώ η διευρυμένη σύνθεση του συμβουλίου θα δημιουργήσει νέες προοπτικές συνεργασίας της χώρας.

Η κύρωση των υπό εξέταση τροποποιήσεων θα εντάξει την Ελλάδα μεταξύ των πρώτων κρατών-μελών του ΙΜΟ που τις αποδέχονται, γεγονός το οποίο αφ’ ενός θα δυναμώσει τις πολιτικές - διπλωματικές σχέσεις μας με τον οργανισμό και αφ’ ετέρου θα επιβεβαιώσει τον σημαντικό ρόλο που διαδραματίζει η χώρα μας στην περαιτέρω ανάπτυξη του ΙΜΟ.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, κηρύσσεται περαιωμένη η συζήτηση ενιαία επί της αρχής, των άρθρων και του συνόλου του σχεδίου νόμου του Υπουργείου Ναυτιλίας και Νησιωτικής Πολιτικής: «Κύρωση των τροποποιήσεων, που υιοθετήθηκαν την 8η Δεκεμβρίου 2021 από τη Συνέλευση του Διεθνούς Ναυτιλιακού Οργανισμού (ΔΝΟ) στη Διεθνή Σύμβαση ʺΠερί Διεθνούς Ναυτιλιακού Οργανισμούʺ, που υπογράφηκε στη Γενεύη την 6η Μαρτίου 1948, όπως αυτή τροποποιήθηκε μεταγενέστερα και ισχύει».

Προχωρούμε στην ψήφιση επί της αρχής, των άρθρων και του συνόλου του νομοσχεδίου και η ψήφισή τους θα γίνει χωριστά.

Θέλω να επισημάνω ότι η ψήφιση περιλαμβάνει την αρχή, ένα άρθρο, το ακροτελεύτιο άρθρο και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση των τροποποιήσεων, που υιοθετήθηκαν την 8η Δεκεμβρίου 2021 από τη Συνέλευση του Διεθνούς Ναυτιλιακού Οργανισμού (ΔΝΟ) στη Διεθνή Σύμβαση «Περί Διεθνούς Ναυτιλιακού Οργανισμού», που υπογράφηκε στη Γενεύη την 6η Μαρτίου 1948, όπως αυτή τροποποιήθηκε μεταγενέστερα και ισχύει. |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Συνεπώς, μετά την ολοκλήρωση της ψηφοφορίας με το ηλεκτρονικό σύστημα, το σχέδιο νόμου του Υπουργείου Ναυτιλίας και Νησιωτικής Πολιτικής: «Κύρωση των τροποποιήσεων, που υιοθετήθηκαν την 8η Δεκεμβρίου 2021 από τη Συνέλευση του Διεθνούς Ναυτιλιακού Οργανισμού (ΔΝΟ) στη Διεθνή Σύμβαση ʺΠερί Διεθνούς Ναυτιλιακού Οργανισμούʺ, που υπογράφηκε στη Γενεύη την 6η Μαρτίου 1948, όπως αυτή τροποποιήθηκε μεταγενέστερα και ισχύει» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 92α)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 17.23΄ λύεται η συνεδρίαση για αύριο, ημέρα Τετάρτη 21 Φεβρουαρίου 2024 και ώρα 10.30΄, με αντικείμενο εργασιών του Σώματος, νομοθετική εργασία: μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης: «Παρεμβάσεις στον Ποινικό Κώδικα και τον Κώδικα Ποινικής Δικονομίας για την επιτάχυνση και την ποιοτική αναβάθμιση της ποινικής δίκης - Εκσυγχρονισμός του νομοθετικού πλαισίου για την πρόληψη και την καταπολέμηση της ενδοοικογενειακής βίας», σύμφωνα με τη συμπληρωματική ημερήσια διάταξη που θα διανεμηθεί.

Καλό βράδυ. Πάντα με υγεία.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**